qundao/data-zh-poetry huggingface dataset:
挽瑞麟联
作者：方浚师
朝代：清
体裁：联

两朝元老似公稀，况年届欧苏，难得古今同齿德；六载监司容我拙，愧才非繇岱，空教兄弟热心香。
挽罗悼衍联
作者：方浚师
朝代：清
体裁：联

自濂洛关闽而后，罕证薪传，惟公东粤挺生，本儒术，作名臣，体用兼赅，六子阶梯堪并足；哭倭曾朱吴以来，又惊木坏，顾我西州增感，省孤衷，惭末学，渊源空托，卅年门馆最伤心。
挽鲍源深联
作者：方浚师
朝代：清
体裁：联

清望在三天，内登台省，外重疆圻，倾心一代名臣，屡进谠言焚谏草；寄居同八宝，正喜结邻，遽悲捐馆，回首卅年交谊，空余老泪奠生刍。
挽黄以慎联
作者：方浚师
朝代：清
体裁：联

素交惟我最伤心，廿年车笠，两世葭莩，同是宦游人，对秋水羚羊，酹酒风前空有泪；绵惙料君难瞑目，近恋严亲，远思娇女，漫云生死别，托芳洲鹦鹉，招魂泉下岂无知。
杨泰海父母百龄冥寿联
作者：方浚师
朝代：清
体裁：联

有子作经师，九京含笑；焚香追寿考，百岁如新。
永定河道署宜春园联
作者：方浚师
朝代：清
体裁：联

心共绿波平，池上晓风鸥梦稳；手栽红杏满，檐前新雨燕泥香。
游七星岩归漫赋
作者：方浚师
朝代：清

自从官京师，趋车畏尘坌。今兹簿领间，偶发游山愿。良朋约三五，各诩腰脚健。甫出城北门，田畴绿草蔓。分秧劳农夫，荷蓑立水面。南方节候早，于此乃益见。云重头似压，径仄踵欲穿。七朵奇峰悬，相看目惊眩。高者天可倚，低者地能旋。猛如狮象卧，雄如兵甲顿。排如玉笋班，焕如霞锦缘。峥嵘纷起伏，崱屴争后先。左得右已失，此舍彼复恋。巍巍天门开，露出摩尼殿。了无斧凿痕，五丁力恐逊。放胆步石室，披襟豁烦闷。长桥中央驾，绵亘拖匹练。初愁阴冷甚，继觉情景变。半空一滴水，声若碎玉片。涓涓不停住，遂尔成回漩。可是骊龙醒，含珠时喷噀。再进境愈佳，晓天明一线。持梃击石鼓，噌吰音自远。惜哉钟久哑，常抱不鸣恨。我行足渐软，颇悔游未遍。禅房且栖息，蔬笋具晨膳。老僧前致词，使君得毋倦。汲泉瀹新茗，清腴胜阳羡。归来整匡床，酣睡抛书卷。好山复入梦，岚翠增妍茜。忽然大雨倾，满身珍珠溅。阿香持北斗，霹雳闪紫电。斯时两腋轻，凌风任推转。飞上最高峰，寒气逼衫袨。众星落我手，抱之金光缠。一笑开双眸，摩挲端石砚。
直庐夜宿感怀
作者：方浚师
朝代：清

飒飒西风夜正阑，独依禁篽畏清寒。聊将闲散容吾拙，敢诩文章副此官。一枕渐催乡梦近，九秋谁念客衣单。南来鸿雁应相识，期尔成行振羽翰。莫漫愁肠借酒浇，平生意气未全消。官如赵壹惟长揖，人是陶潜肯折腰。身世已轻蝉抱叶，名心早息鹿藏蕉。何当催起羲和辔，十丈朝暾望眼遥。
直庐夜宿感怀·其一
作者：方浚师
朝代：清

飒飒西风夜正阑，独依禁篽畏清寒。聊将闲散容吾拙，敢诩文章副此官。一枕渐催乡梦近，九秋谁念客衣单。南来鸿雁应相识，期尔成行振羽翰。
直庐夜宿感怀·其二
作者：方浚师
朝代：清

莫漫愁肠借酒浇，平生意气未全消。官如赵壹惟长揖，人是陶潜肯折腰。身世已轻蝉抱叶，名心早息鹿藏蕉。何当催起羲和辔，十丈朝暾望眼遥。
直庐联
作者：方浚师
朝代：清
体裁：联

试草尺书招赞普；谁能斗酒博西凉。
示从侄臻荫
作者：方浚师
朝代：清

吾家盛甲第，河库为权舆。厥后二十科，榜上姓名书。祖德培植远，岁月几盈虚。记汝赴京国，岁在丁巳初。淮北纷干戈，烽火遍里闾。田园尽荒芜，尔我蚁虱如。我抱风木痛，衔血哀皋鱼，长途尔为伴，谋失系我疏。说饼杂豆麦，充肠多芋渠。马氏蓬门中，嚄嚄声无猪。室罄如悬磬，镜暗空藏蜍。何以驱忧患，㰂酒浮春蛆。南北苦流离，六载三移居。赋性赖坚忍，讵谓豁达欤。艰难奉慈母，家无儋石储。劳劳齑盐问，可怜灰烬余。天恩亦云厚，槃带匪思且。期汝嘉禾植，恶彼莠草锄。望汝奋骐骥，驽材嗤蹇驴。善米与性禾，丰稔验经畬。篝镫照缥缃，明月来庭除。而翁咏子衿，风尘羁客裾。五十尚勤学，乡曲流名誉。丰城跃剑气，光射牛斗墟。行见甲坼萌，春雷惊发舒。高曾贸矩矱，箕裘宜勉诸。雕鹗出秋尘，直上毋踌躇。
示子艾十弟
作者：方浚师
朝代：清

刘家好兄弟，并世琨与舆。奕奕隽朗才，列在西晋书。美玉生蓝田，斯语洵不虚。为学务精一，筑堂题童初。汝当少小日，避乱辞乡闾。一作入赘婿，东望常怆如。忽忽四五载，问讯凭双鱼。田园日以荒，骨肉日以疏。叔母依岭表，思儿少轩渠。虱官我尤恧，扰扰等鸭猪。幸与笔墨亲，砚池含玉蜍。去年喜弟来，开樽倾浮蛆。深恐学久废，离群而索居。但得文史足，岂徒衣食欤。宜兴老鹭洲，家世夸六储。经师兼人师，词章皆绪余。咿唔值静夜，听之乐只且。本根贵培植，枝叶胥芟锄。莫贻博士议，持券空买驴。祖训更勿坠，宝田勤耕畬。阿兄负狂癖，豪气难蠲除。甘处颜巷陋，羞曳侯门裾。笑煞公孙宏，诡服沽清誉。海水自浩瀚，井蛙胡拘墟。两眼镜澄澈，一心云卷舒。所愿既如此，所业敢忽诸。始勤忌终怠，半途慎踟躇。
祝张金让母李太夫人八十开六寿
作者：方浚师
朝代：清
体裁：联

长吾母六龄，奉杖承欢，愿分莱彩；乐贤侯三釜，称觞介寿，刚展花朝。
端州宝月台联
作者：方浚师
朝代：清
体裁：联

对面即星岩，七朵芙蓉呈绮丽；赏心倾露盏，一池菡萏正芬芳。
端州桂林书院联
作者：方浚师
朝代：清
体裁：联

小山旧近使君居，望月思乡，正香满蟾宫，可许八公移桂种；广厦新成多士庇，临风作赋，愿学宗鹿洞，好凭五子证薪传。
肇庆府署晚香亭联
作者：方浚师
朝代：清
体裁：联

亭台位置，不仅优繇，要知贤太守心，方得山水真乐；花木栽培，略如农圃，请与都人士约，毋忘稼穑艰难。
肇庆披云楼联
作者：方浚师
朝代：清
体裁：联

举头天外，高处不胜寒，看修雉骈罗，几叠云山开画本；倚槛风前，壮心殊未已，问元龙在否，千秋湖海共襟期。
肇庆披云楼联
作者：方浚师
朝代：清
体裁：联

此间为锁钥雄关，下环湘峡，上溯苍梧，对雉堞巍巍，敢云坐镇；难得是春秋佳日，亭近晚香，台邻宝月，喜鸿泥处处，留证登临。
肇庆迎恩亭联
作者：方浚师
朝代：清
体裁：联

驿路界东西，直远通万里牂江，千盘庾岭；鸿泥谁主客，且坐看春帆细雨，秋水文波。
至韶州忆途中所见山水甚奇漫赋一诗
作者：方浚师
朝代：清

葡萄绿酿春江潮，烟波浩渺山周遭。峰峦无数列篷底，卧看船与山争高。长河太华在何许，足所未蹈心空劳。眼前好景莫虚过，不吟毋乃山灵嘲。千变万化各有致，丹青妙手终难描。鹰起鹘落连复断，虚蹲狮伏雄而豪。天门詄荡悬日月，石友拱揖陈冠袍。自从入峡至中宿，置身福地真逍遥。琵琶形势实险要，芙蓉颜色疑镌雕。归猿尚留古洞邃，杀鸡殊觉荒坑遥。洭斟涟湟界南北，九疑直上偏岧峣。参天竹树碧阴合，沁人心目红尘消。嵌空玲珑台槛巧，观音岩下滩声骄。龙头猪婆间鳖背，旺水册里还高桥。曹溪法乳贯白土，孟洲筑坝通黄茅。呼童且觅蒙里李，得仙那乞绥山桃。天遣吾侪富游迹，十年不调奚牢骚。兹行真足夸同僚，买鱼沽酒停双桡。微醺倚枕梦鹿蕉，塔铃惊醒来南皋。
译署大堂联
作者：方浚师
朝代：清
体裁：联

帝泽如春，正寰海波恬，瀛洲日丽；太平有象，喜灵台伯偃，王会图成。
贺长善49寿联
作者：方浚师
朝代：清
体裁：联

介石论交，持山作寿；自天锡嘏，与佛同生。
贺长善50寿联
作者：方浚师
朝代：清
体裁：联

生当浴佛佳辰，介寿酒斟金琥珀；公是坡仙知己，吟诗花对玉盘盂。
闻子箴兄入觐北上用子由中秋见月寄子瞻诗韵奉怀
作者：方浚师
朝代：清

凉秋夜静天宇高，朝天使者拈吟毫。吟成对月发遐想，银河耿耿疑飞涛。我从岭南别天子，七载光阴若流水。炎荒迢遰望京华，烹茗怀君中夕起。起开砚箧磨墨丸，墨池黑讶痴蛟蟠。手挥笺牍倩谁寄，冬冬衙鼓声清寒。燕蓟风尘异淮汴，十丈软红素衣变。重携旧曲谱《霓裳》，当筵年少停歌板。请君更话三神山，巨鳌首戴千钧坚。蓬莱瀛洲近咫尺，拄笏笑向东溟看。豸冠巍峨容色好，献书尚记台中草。圣主端知蔡挺悫，淮阳讵使汲黯老。年来金穴不改贫，宦游我亦同心人。彩云环绕冰轮出，锁闱却忆长安客。
挽郭嵩焘联
作者：方浚益
朝代：清
体裁：联

学探濂洛，文继韩苏，卅载荷陶甄，岿然鲁殿灵光，不吊昊天遗一老；名垂华夷，任隆内外，孤忠丛谤议，痛绝道山夙驾，谁从沧海挽横流。
十月二十七日度岭作
作者：方浚颐
朝代：清

舍舟登陆三日间，今朝饱看凌江山。宾旸门外莽空阔，洪岩青嶂纷斑斓。珠玑楼巷榜仍旧，亭亭几树霜枫殷。老榕稚松满岩壑，万绿嵌以荔子斑。小春更比春景厉，丹黄紫翠开心颜。槐花塘边路幽邃，红梅驿畔峰回环。曲曲徐向螺壳转，娟娟况有蛾眉弯。枝头玉蝶正飞舞，吟兴勃发须臾间。方思敲火品卓锡，沙弥膜拜陈忧患。荒祠仅余四壁在，却走龙象奔豺獌。十八年前我曾到，七梅痛已成枯菅。相公风度且勿论，大力能凿横浦关。功德及民礼宜祀，微公鸟道穷跻攀。雨淋日炙尘网挂，云车风马何时还。雄州筑郭费甚钜，此役不过数百锾。修举废坠有司责，亟召匠作延输般。重安户牖整栌欂，再施华垩除昏黫。神兮妥侑降之福，岭南岭北无恫瘝。暗香补种一千本，花时行旅都忘艰。前贤盛迹半芜没，我方惆怅红桥湾。
寄徐孟卿观察时返扬州
作者：方浚颐
朝代：清

去年君从夜郎来，珊珊瘦骨如冻梅。使我相见不相识，五月一把西园杯。忆昔轰饮黄金台，舍人意熊殊雄恢。谈兵虎帐倚长剑，道路蹴踏骅骝开。上谷四野甘棠栽，召父杜母民皆孩。绣衣持节行万里，乌撒未靖烽火灾。牂牁江边往复回，支离卧床药鼎煨。有缘奉使到南海，宛若得雨生枯荄。为言频年病缠絯，宦味已淡名心灰。六榕寺远卜邻近，纳凉煮茗时追陪。世间何地非邛崃，太息福萌旋祸胎。林逋诗意善领略，松竹惯结间中媒。黄岑插天高磊嵬，度岭舣舟湘水隈。尺书迢递附宾雁，打鼓扬帆归思催。急流勇退洵壮哉，先生自处材不材。二分明月总无恙，蜀冈照冷青莓苔。量珠束雪未易才，玉山逊此白皑皑。无聊且读《货殖传》，陶朱千古称奇侅。燕雀在罗雉入罝，故应恋栈忘驽骀。乾坤到处可流寓，谩云故里生蒿莱。诗酒硉兀还毰毸。狂兴那顾俗子咍。我知腰脚陡然健，随风唾出皆琼瑰。厉园踪迹希王裴。举觞独少濠梁崔。会须明岁别炎峤，去访淮东苍翠堆。
将返韶州三至半帆亭有作
作者：方浚颐
朝代：清

珠江小住倏言别，蜡屐无暇登西樵。抗尘走俗二十日，幸遇良友栖僧寮。半帆亭上足幽趣，披襟久坐除烦嚣。浮萍得雨铺绿锦，密树倚石成翠峣。高轩明敞缭虚槛，回廊宛转通小桥。此中大有濠濮意，趺坐奚必鸣双桡。道州何子爱结客，新诗满箧酒满瓢。淋漓鬼趣佛国现，萧疏梅影空堂招。兴酣放论藐今古，境地创辟词高超。我来索饮辄先醉，恋恋浑忘重城遥。海山一过仙子笑，越台风系红棉凋。剧怜斗室梦难到，花田池馆鹅潭潮。琳宫有缘竟三至，朴诚相见无斲彫。嗟予苦为名利缚，且复归叩韶山韶。云天鹏翼任舒卷，一枝窃比巢林鹪。
平山堂三贤祠联
作者：方浚颐
朝代：清
体裁：联

人溯文忠到文简；山从江北望江南。
平山堂联
作者：方浚颐
朝代：清
体裁：联

六一清风，更有何人继高躅；二分明月，恰于此处照当头。
挽曾国藩联
作者：方浚颐
朝代：清
体裁：联

衡岳云开天柱峻；大江星陨石城寒。
晓行东郭外漫赋
作者：方浚颐
朝代：清

白云黏天暗春色，雨洗木棉红不得。昂藏磊落嗟数奇，野寺门前伴丛棘。青山笑人终日忙，三年未登聚龙冈。玉帘低挂鹤飞去，更进邀瀑双溪旁。
浴日亭用东坡韵
作者：方浚颐
朝代：清

星稀月堕晓钟天，放眼波罗江上湾。浊雾荡开龙穴树，断霞流过虎门山。浮沈岛屿双涵影，轩豁乾伸一解颜。夜半石楼同壮观，咸池疑在海中间。
越秀山郑仙祠联
作者：方浚颐
朝代：清
体裁：联

秦有郑生，汉有安生，传志强区分，终以龙门为正史；朝而东海，暮而南海，烟霞遍踪迹，独从羊石辟清都。
逍遥津王氏别墅联
作者：方浚颐
朝代：清
体裁：联

地临飞骑桥边，问当年一船筝笛，万队旌旗，弹指话沧桑，只安排水国逍遥，已是鲲池庄叟境；春到听莺时节，看此日对月题诗，迎风把酒，散怀忘泛梗，且领略画图结构，俨然鹿柴右丞居。
黄鹤楼用少陵韵联句
作者：方浚颐
朝代：清
体裁：七言律诗

神仙那在尘寰外，狂士难留宇宙间。一笛梅花辞汉渚，孤洲芳草怨荆山。才生乱世终何补，羽化云霄竟不还。胜地于今息烽火，高楼依旧峙津关。
依韵和朱性之忆南山亭旧游
作者：方浩
朝代：清

扪葛清游日，联吟暂喜同。山亭云护白，枫径屐黏红。度涧微泉响，窥岩暗穴通。听钟思往事，林壑几秋风。
宿屯溪
作者：方源
朝代：清
体裁：五言律诗

踏破谽谺路，屯溪别有天。两峰青障日，一水绿连川。中有苍髯叟，相逢黄石边。挑灯论往事，投契觉忘年。
挽陈其美联
作者：方潜
朝代：清
体裁：联

万死总寻常，只今国事艰难，又弱东南一个；十年共奔走，太息朋侪萧瑟，空余血泪千秋。
壬辰冬暮客次遣意二首·其一
作者：方澍
朝代：清
体裁：七言绝句

怀人江上落芙蓉，白鸟呼群过远峰。好典敝裘沽酒去，满城春服过残冬。
壬辰冬暮客次遣意二首·其二
作者：方澍
朝代：清
体裁：七言绝句

泠泠曲港水始冻，黯黯平沙瘴不开。一市惊哗晓寒重，玉龙白战海南来。
梅花
作者：方澍
朝代：清
体裁：七言律诗

溪上梅开锦作团，虬枝突兀倚檐端。居然白屋春先到，莫向红尘热处看。冰雪生香终傲僻，溪山著色太清寒。老夫梦醒秾华后，与汝盟心结古欢。
粤中怀古三首·其一
作者：方澍
朝代：清
体裁：七言绝句

曾说南巡碧海深，铮铮韶石倚长林。鱼龙合向毬门舞，留取钧天太古音。
粤中怀古三首·其三
作者：方澍
朝代：清
体裁：七言绝句

海国清名吴隐之，沉香浦里泛舟迟。一龛先改西华寺，芳草斜阳刺史祠。
粤中怀古三首·其二
作者：方澍
朝代：清
体裁：七言绝句

峻岭四百三十二，流泉九百二十三。云外蓬莱飞一岛，罗浮浮在海天南。
燕台揽古
作者：方炳奎
朝代：清
体裁：七言律诗

古堞残阳朔吹哀，蓟门晴树晚烟开。辽西山向榆关尽，冀北春从黍谷来。白玉有田为废陇，黄金无色剩高台。永平师事休轻羡，只取谈天作异才。
平山堂怀古
作者：方燕昭
朝代：清

残月在天蜀冈晓，无数青山隔江小。欧公携客昔登堂，梅花万树生寒香。太守与客共欢醉，放眼江山皆渺茫。如云胜事去未久，佳地又为苏公有。苏公谪宦守淮南，公余赋诗兼命酒。呜呼老髯与六一，此去彼来无多日。文采风流甲一时，千百年中无与匹。名山终古依名郡，物换星移几更运。贱子乘槎海上来，登堂不觉思高韵。佳景依然人事捐，万峰空自列堂前。汀花岸柳半湮没，轻烟十里斜阳天。谁能高唤二公起，狂歌痛饮开华筵。
暮春北栈道中杂兴
作者：方燕昭
朝代：清

崇峦回合客过稀，匹马嘶风下翠微。刺水秧针经雨长，黏泥柳絮带烟飞。半岩日暮闻樵语，一径松阴唤犊归。杜宇声中春去尽，落花芳草两依依。客途十步九停车，雨后岚容分外加。风趁鹭鸾低掠水，露黏蝴蝶弱依花。深林有寺云常锁，野渡无人日自斜。太息离乡今两月，青山送我到三巴。
暮春北栈道中杂兴·其一
作者：方燕昭
朝代：清

崇峦回合客过稀，匹马嘶风下翠微。刺水秧针经雨长，黏泥柳絮带烟飞。半岩日暮闻樵语，一径松阴唤犊归。杜宇声中春去尽，落花芳草两依依。
暮春北栈道中杂兴·其二
作者：方燕昭
朝代：清

客途十步九停车，雨后岚容分外加。风趁鹭鸾低掠水，露黏蝴蝶弱依花。深林有寺云常锁，野渡无人日自斜。太息离乡今两月，青山送我到三巴。
观莲亭怀东坡
作者：方燕昭
朝代：清

坡公不可作，寥落剩荒亭。一水绿摇槛，数峰青入庭。古碑眼蔓草，细雨战浮萍。胜迹寻来遍，孤舟傍郭停。
邵伯道中
作者：方燕昭
朝代：清

一声欸乃客惊眠，月落星稀欲曙天。曲曲碧波飞白鹭，片帆剪破半湖烟。粼粼春水净无烟，两岸人家断复连。回首广陵看不见，数声鸣雁夕阳边。
邵伯道中·其一
作者：方燕昭
朝代：清

一声欸乃客惊眠，月落星稀欲曙天。曲曲碧波飞白鹭，片帆剪破半湖烟。
邵伯道中·其二
作者：方燕昭
朝代：清

粼粼春水净无烟，两岸人家断复连。回首广陵看不见，数声鸣雁夕阳边。
重九日登高用少陵九日韵
作者：方燕昭
朝代：清

苍茫四顾皆陈迹，落日同游戏马台。寒雨满城连夕霁，黄花三径一时开。乾坤秋色留清赏，颜谢风流不再来。烂醉高歌容我辈，夕阳天际莫相催。
曹仁宪谨荣寿
作者：方玉斌
朝代：清

岳降崧生岂偶然，独钟元气本于天。赤松讵学长生诀，黄石原来不老仙。一片玉壶冰可贮，千秋金鉴月高悬。沐恩我辈齐罗拜，为作诗歌助寿筵。
全州节
作者：方玉润
朝代：清

全州节，谁最烈。都司头，刺史血。刺史守城苦无兵，都司带兵愁远别。同是天家戮力臣，相逢何必判优劣。人肉食尽鼠雀空，弓靴煮烂思杀妾。拊膺一恸外援断，无人不憾湘漓月。丈夫死耳庸何伤，能为厉鬼真人杰。君不见睢阳城内杀声哀，邻境笙歌尚清越。
冠县令
作者：方玉润
朝代：清

冠县令，一家血染粤贼刃。咸丰甲寅三月朔，贼旗蜂拥来何迅。一炮已毁二黄纛，忽复小旗挥四阵。四阵四门乱云集，常山蛇难首尾应。回身巷战贼盈衢，只手犹能戮枭獍。力尽成禽那肯屈，张巡原抱男儿性。旁有一仆亲瞩目，先砍公头后公腹。后堂烈妇并烈女，五人同时遭残酷。犹幸婴儿属乳母，天留一脉继良族。吁嗟乎！智者婢，义者仆，烈者妇，忠者牧。滇南节义冠青犊。
登五华山望昆明池
作者：方玉润
朝代：清

偶觇井宿到昆华，金碧光中望眼赊。西去涛声奔迅马，北来山势走长蛇。连云台殿悲梁土，落日旌旗想汉家。客里登临多感慨，武侯祠树乱栖鸦。
题伯牙台
作者：方玉润
朝代：清

江风吹断楚山青，一曲泠泠思欲沈。自古解人偏薄命，从来绝调少知音。秋高雁落平沙远，夜静龙吟大泽深。谁信灵弦多变徵，荒台戎马最关心。
念奴娇
作者：方珍
朝代：清

醴陵芳胄，羡传家彩管，仍留君处。多少红闺夸著作，毕竟输君千古。第一仙姿，无双慧业，惯赋销魂句。一编珠玉，香痕浓染如许。无奈几度春愁，几番秋怨，暗送韶华去。一笑尘寰嫌太浊，飘渺瑶台微步。月淡鸳窗，泪沾凤纸，永隔仙凡路。青琴弦绝，思君无限凄楚。
沁园春·读镜清楼遗稿
作者：方珍
朝代：清

滴粉搓酥，镂雪团香，新诗一编。想吟工谢絮，曾邀叔赏，赋成鲍茗，惯得夫怜。山映奁青，云迷桁白，绝代销魂句早传。鸳鸯侣，喜一般才调，一样华年。匆匆催返瑶天。怅月照青琴冷素弦。幸银钩细字，犹霏麝馥，金荃丽字，尚叠鸾笺。元相悲怀，潘郎愁结，触拨香痕意惘然。空惆怅，望碧城飘渺，难挽飞仙。
戊子避乱舟中寄弟
作者：方琬
朝代：清

野树鸣蝉咽未休，蓼花蘋叶晚来秋。干戈满眼惊残梦，风雨伤心逐去舟。丧乱相依吾弟在，艰危无奈老亲忧。更怜宿草青青冢，寒食新烟望里愁。
挽任兰生公
作者：方瑞兰
朝代：清
体裁：联

鹗荐表循良正，时事多艰，慷慨登车，借手还期偿素愿；鸿嗷劳抚恤念，河流未塞，仓皇易箦，关心犹自问苍生。
舟中九日
作者：方璲
朝代：清

九日多风雨，孤舟倍郁陶。推篷见山色，扶杖听江涛。人比黄花瘦，秋随白雁高。游怀萧瑟甚，木叶下临皋。
重过墨水湖访刘响山
作者：方璲
朝代：清

绿波春水暮云低，打桨重来路未迷。几树垂杨临断岸，啼莺飞在板桥西。
登穿山
作者：方璿
朝代：清

颓然石磴草萋萋，客里重登旧迹迷。海气暗吞山顶寺，钟声高落洞门溪。秋来有月台堪倚，春到无花鸟自啼。欲谒桑公不可见，苍苔断碣暮云低。
淮南
作者：方畿
朝代：清

漕舟帆底客登楼，漂母祠前树报秋。地枕江湖连岱岳，天开淮海是扬州。战场旧握群雄策，河势初分二水流。自是世儿无具眼，坐输荆布识王侯。
七兄以诗慰病和答
作者：方登峄
朝代：清

形骸百炼后，心事五更中。苦海终无岸，愁城岂易攻。道危迷老马，边远失归鸿。谁谓青天阔，浮云亦碍空。
与毛会侯
作者：方登峄
朝代：清

耆英洛社旧登坛，四十归来早罢官。赴召有谁谗贾谊，输租今已累儿宽。休嫌华发功名薄，毕竟青山岁月难。诗酒柴桑堪闭户，文章千古不凋残。
侄庄携何陋居集苏庵集诗读之感赋
作者：方登峄
朝代：清

五十年前罹祸日，征车行后我生时。岂知今日投荒眼，又读先人出塞诗。久远孙谋文字累，苍茫天意始终疑。携来笑尔非无意，似此生还亦有期。
出西郊道过摩诃庵经前明宦寺葬地
作者：方登峄
朝代：清

易代一抔土，累累葬宦官。馀威剩碑碣，流毒在衣冠。树接宫云密，钟敲佛火残。东京乔固冢，鬼哭北邙寒。
古诗
作者：方登峄
朝代：清

勿效步兵哭，应比士龙笑。有时笑亦哭，不在音与貌。钟鼓可以哀，长歌可以吊。寸心无营求，流泉净泥淖。味淡声亦希，渊然涵众妙。笑哭两不关，天半发清啸。
望南信不到
作者：方登峄
朝代：清

不见儿书至，应知下笔难。有心慰衰老，无计说平安。关塞寒云早，门庭落叶残。倘逢南雁过，便当室家完。
村北
作者：方登峄
朝代：清

野旷朝霭清，峰高日半规。远风吹水气，澹林结幽姿。策蹇访故人，村北路逶迤。碧阴漾千亩，凉露沁心脾。刈麦走田父，妇子相追随。老翁欣得食，回头顾其儿。大儿束麦把，小儿抱豆枝。歌笑偕邻叟，饮濯清湍湄。留连缓去路，寓目心情怡。田间有真乐，朝市知者谁？
端州采砚行
作者：方登峄
朝代：清

紫云砚采端州畔，端州城峙牂牁岸。峡束羚羊复北趋，十里青山耸天半。山腰有穴仅容人，山脚端溪流涆涆。溪源暗与穴凹通，积水灌中泥不暵。瓠罂往汲如传杯，水枯石出寒云散。豚膏然纸匍匐行，旭日无光晓不旦。俯身直入中渐宽，东西中洞三途判。西洞望之皆却足，劖凿伤崖崖欲断。中洞东洞半里穿，岩壁嶙峋起玉案。上岩石质艳且纯，马肝色比朝霞灿。质润色青分中岩，不及下岩居其冠。微白冉冉淡秋光，抚手摩之生石汗。石髓精华结渊底，生成独与水为伴。七晕九晕鸲鹆睛，微尘细藻秋花乱。欲散不散氤氲生，互虹气聚黄龙贯。蕉叶凝脂鳣血红，雀点斑斑洒墨翰。细粟丹砂玉带长，绿匀翡翠苔花曼。奔为火捺聚金线，绛云割取分霄汉。水冲石蚀虫齧余，黄金细缕添宫线。三岩辨色色不同，莹瑕无掩莹光面。朝天岩产阿婆滩，碝砢易紊玫环衒。西坑北岭屏风山，披离败锦松纹见。宣崖虎患采者稀，坑远梅花质尤贱。什袭琉璃百砚充，不及水岩余一片。香山宰相粤制府，前后开岩相继武。钩索不惜捐千金，尺寸蓝田杂硎砮。日役黄冈数十人，胥吏督程运斤斧。匿好献丑工师情，荆璞由来能预剖。迂性生平有砚痴，操舟三泊黄冈浦。比户千家琢石声，村民恃此充羹釜。购得下岩六寸余，五星灼耀东南聚。色和容暖融春膏，昭仪臂滑罗襦舞。莹洁神凝太液冰，生气濛濛时欲雨。缇䌌十重等鸿宝，磨砻搜辑心良苦。产者无多购者多，山灵侧耳听我歌。砚兮砚兮慎所择，须向石渠虎观挥毫驰骋帝王侧。否则穷深山，游大泽，枕图书而倚岩阿，供高人文士淋漓纷葩之笔墨。毋入富豪丛，毋使市儿窃，终古风尘埋玉玦。砚兮砚兮生莫竭，常使霄汉之间饶奇物。待我他年此地续旧游，买船载石神术移山向吴越。
纪事
作者：方登峄
朝代：清

争看金甲健儿装，玉辇云移下凤皇。都尉鱼丽开细柳，将军猿臂射长杨。蟊孤露冷摇秋月，韎韐风高带晓霜。大阅至尊非好武，良弓不为太平藏。
霜迟乐
作者：方登峄
朝代：清

七月不落霜，卜魁城边糜子黄。八月霜不落，千夫下田总欢乐。官田刈谷载满车，官兵急公先完租。毳帐牛车十日路，驱向城中易茶布。和茶煮谷布裁衣，卒岁不忧寒与饥。人人尽乐霜迟好，荞麦沙田收更早。但愿年年不出兵，官兵皆作农夫老。
对月
作者：方祖荫
朝代：清

又见盈盈月，閒窗夜有辉。四时常伴客，何日与同归。天末风初起，林间露共霏。故园离别久，那免叹无衣。
竹城感怀
作者：方祖荫
朝代：清

三十年来逐宦场，自怜肝胆照秋霜。胸中别有炎凉意，半是冰心半热肠。捧檄东来宰海滨，一官惟恐负君亲。口碑满地吾翻愧，不信公评竟有人。
竹城感怀·其一
作者：方祖荫
朝代：清

三十年来逐宦场，自怜肝胆照秋霜。胸中别有炎凉意，半是冰心半热肠。
竹城感怀·其二
作者：方祖荫
朝代：清

捧檄东来宰海滨，一官惟恐负君亲。口碑满地吾翻愧，不信公评竟有人。
西州恸
作者：方祖荫
朝代：清

西州铭一恸，乃兄哭舅词。谁知哭舅处，翻见哭兄时。宦海恶风波，况复遭乱离。功名殉五斗，身世弃涂泥。高岗步猛虎，洪波拔蛟螭。由来瘴疠地，险恶盗所资。当时覆大军，登城捲黄旗。人鬼号失声，呼天天罔知。谁当临难日，为收绝命词。吾舅被祸时，兄犹归舅骨。吾兄更惨伤，遗骸荒草没。碧血化青燐，千人共一窟。阵云蔽日光，荧惑蚀圆月。草木失芳菲，阴崖阗霜雪。夜夜啸孤魂，关山悲难越。生前骨肉恩，出门使永诀。岂无梦魂来，一为江上别。惟应九泉下，甥舅同呜咽。
西州恸·其一
作者：方祖荫
朝代：清

西州铭一恸，乃兄哭舅词。谁知哭舅处，翻见哭兄时。宦海恶风波，况复遭乱离。功名殉五斗，身世弃涂泥。高岗步猛虎，洪波拔蛟螭。由来瘴疠地，险恶盗所资。当时覆大军，登城捲黄旗。人鬼号失声，呼天天罔知。谁当临难日，为收绝命词。
西州恸·其二
作者：方祖荫
朝代：清

吾舅被祸时，兄犹归舅骨。吾兄更惨伤，遗骸荒草没。碧血化青燐，千人共一窟。阵云蔽日光，荧惑蚀圆月。草木失芳菲，阴崖阗霜雪。夜夜啸孤魂，关山悲难越。生前骨肉恩，出门使永诀。岂无梦魂来，一为江上别。惟应九泉下，甥舅同呜咽。
题黄鹤楼
作者：方秀卿
朝代：清
体裁：联

谁唤祢生同问月；敢邀杜老共题诗。
戊午五日与滇黔诸将会饮石梯关
作者：方积
朝代：清
体裁：七言律诗

榴花光逼血光明，战罢归来雨乍晴。佳节正从兵里过，长戈都向醉中横。西山探穴终吞豹，东海腾波待掣鲸。九里旌旗三里雾，琵琶声急羽觞清。
画华山坠驴图题跋
作者：方竹
朝代：清

华山道上驴一蹶，天津桥畔鹃饶舌。炎宋官家三百年，城复隍兮只中叶。纷纭五季弄兵刀，黑龙检点加黄袍。燕夏二阴蚤根极，从兹滑乱持何牢。华山面识太平主，南北何曾一土宇。虞天诞降香孩儿，差强斧扆鼠变虎。值得先生笑口开，一笑还嘲一跌来。明日归山戏作此，且学大睡希夷子。
卜算子·海棠
作者：方笙
朝代：清

笑几日秋风，便把容光泻。弄粉施朱绣出来，千万真无价。含笑向篱边，欲语依茅舍。初沐杨妃酒乍醒，亸立斜阳下。
夜行船·见《林下词选》、《昭代词选》
作者：方笙
朝代：清

春带愁来花事早。惜花心、又愁春老。一枕风声，半窗雨响，又是落英时了。晓起捲帘心草草。又无端、被花相恼。燕苦香残，莺嫌艳冷，触拨闲情多少。
挽程文炳联
作者：方绍泉
朝代：清
体裁：联

三十年戎马相依，螉塞归来，剩白发萧萧，报德于今惭国士；五千里舳舻遥接，鹤楼凝眺，对洪涛滚滚，招魂何处哭英雄。
不省
作者：方绩
朝代：清
体裁：五言律诗

不省流莺态，偏宜在柳枝。春风九十日，啼出万千丝。玉勒关山路，金闺豆蔻时。留颜有仙术，故用缓相思。
送客楚游
作者：方绩
朝代：清
体裁：七言绝句

武昌官路汉江堤，细雨东风正作泥。莫倚平生善吹笛，梅花落在庾楼西。
伤怀
作者：方维仪
朝代：清
体裁：古风

长年依父母，中怀多感伤。奄忽发将变，空室独彷徨。此生何蹇劣，事事安可详。十七丧其夫，十八孤女殇。旧居在东郭，新柳暗河梁。萧条下霜雪，台阁起荒凉。人世何不齐，天命何不常。孤身当自慰，且免摧肝肠。鹪鹩栖一枝，故巢安可忘。
伯姊之粤有赠
作者：方维仪
朝代：清
体裁：古风

昨岁长溪来，今岁粤中去。此别又数年，离情复何语。明发皖江城，山川隔烟雾。皓月临苍波，春风满江树。
出塞
作者：方维仪
朝代：清
体裁：五言律诗

辞家万里戍，关路隔风烟。赋重无馀饷，边荒不种田。小兵知有死，贪吏尚求钱。倚赖君王福，何时唱凯旋。
北窗
作者：方维仪
朝代：清
体裁：古风

绿萝结石壁，垂映清芬堂。孤心在遥夜，当窗皎月光。悲风何处来，吹我薄衣裳。
北窗
作者：方维仪
朝代：清
体裁：五言绝句

香风吹入帘，台畔花如雪。遥忆故乡琴，无声对秋月。
寄山东何大方伯夫人之广西
作者：方维仪
朝代：清
体裁：七言律诗

机丝吴缟隔江东，百粤云峰天汉中。水到湘滩思已别，文留钴鉧梦还通。凤巢凿玉真双美，龙洞成霖满太空。迢递五千家莫问，音书何处托离鸿。
忆金陵诸姊
作者：方维仪
朝代：清
体裁：五言律诗

昨岁长千里，今宵寓楚城。汉宫弹一曲，幕府获千兵。花发留春意，人伤远别情。可怜枝上月，长在子规声。
拟古
作者：方维仪
朝代：清
体裁：古风

八月天高雁南翔，日暮萧条草木黄。与君别后独徬徨，万事寥落悲断肠。依稀河汉星无光，徘徊白露沾衣裳。人生寿考安得常，何为结束怀忧伤。中夜当轩理清商，援琴慷慨不能忘，一心耿耿向空房。
旅夜闻寇
作者：方维仪
朝代：清
体裁：五言律诗

蟋蟀吟秋户，凉风起暮山。衰年逢世乱，故国几时还？盗贼侵南甸，军书下北关。生民涂炭尽，积血染刀镮。
春庭
作者：方维仪
朝代：清
体裁：七言绝句

烟含堤柳水潆沙，寄寓秦淮已作家。一度空庭人寂寞，不知溪上落梅花。
春雨
作者：方维仪
朝代：清
体裁：七言绝句

春江新雨到窗西，云暗山光远树迷。零落梨花飞欲尽，故园应有鹧鸪啼。
晨晦
作者：方维仪
朝代：清
体裁：古风

终朝无所见，茫茫烟雾侵。白日不相照，何况他人心。枯梅依古壁，寒鸟度高岑。静坐孤窗中，幽响成哀吟。春水一已平，杨柳一已深。故物无遗迹，萧条风入林。
暮春得张夫人书
作者：方维仪
朝代：清
体裁：七言律诗

长干尘起更愁予，避乱荒居数载馀。乡梦正劳新战地，春风吹到故人书。庭梧寂寞清琴冷，江柳迢遥白发疏。惟冀凤箫来白下，旧家同里候檀车。
楚江怀节妇吴妹茂松阁
作者：方维仪
朝代：清

空林陨叶暮乌啼，云水迢迢隔皖溪。夜发苍梧寒梦远，楚天朗月照楼西。薄命同罹骨肉哀，天涯书信远难来。愁心不似归鸿影，能逐湘江夜月回。
楚江怀节妇吴妹茂松阁·其一
作者：方维仪
朝代：清
体裁：七言绝句

空林陨叶暮乌啼，云水迢迢隔皖溪。夜发苍梧寒梦远，楚天朗月照楼西。
楚江怀节妇吴妹茂松阁·其二
作者：方维仪
朝代：清
体裁：七言绝句

薄命同罹骨肉哀，天涯书信远难来。愁心不似归鸿影，能逐湘江夜月回。
死别离
作者：方维仪
朝代：清
体裁：古风

昔闻生别离，不闻死别离。无论生与死，我独身当之。北风吹枯桑，日夜为我悲。上视沧浪天，下无黄口儿。人生不如死，父母泣相持。黄鸟各东西，秋草亦参差。予生何所为，予死何所辞？白日有如此，我心当自知。
独坐
作者：方维仪
朝代：清
体裁：五言律诗

僻境无人至，清芬阁独居。梁閒新燕去，墙外老槐疏。风韵笛声远，花残月影馀。编摩情未厌，坐卧一床书。
独归故阁思母太恭人
作者：方维仪
朝代：清
体裁：五言律诗

故里何须问，干戈扰不休。家贫空作计，赋重转添愁。远树苍山古，荒田白水秋。萧条离膝下，欲望泪先流。
病起
作者：方维仪
朝代：清
体裁：七言律诗

空斋无事晚风前，雨过苔阶草色鲜。远岫云开舒翠髻，新荷池畔叠青钱。衰年转觉多愁日，薄命何须更问天。閒坐小窗初病起，西林皓月几回圆。
秋雨吟
作者：方维仪
朝代：清
体裁：古风

高楼秋雨时，事事异往昔。骨肉东南居，田畴稻不获。树叶色将变，寒虫语幽石。孤愁多苦心，四顾成萧索。云暗远山峰，独坐苔阶夕。
芳山歌
作者：方维仪
朝代：清
体裁：乐府曲辞

清露下兮更漏起，空庭杳兮无桃李。乌夜啼兮井上桐，结孤怨兮光照几。萧萧兮秋风，恨离别兮不同。云飞兮天外，望芳山兮思无穷。
读苏武传
作者：方维仪
朝代：清
体裁：古风

从军老大还，白发生已久。但有汉忠臣，谁怜苏氏妇。
过石矶
作者：方维仪
朝代：清
体裁：五言绝句

巉石横岸曲，碧叶生秋树。朝朝欸乃声，不识江中路。
题竹
作者：方维则
朝代：清

小院何空寂，相依独此君。雪深愁易折，风急不堪闻。白石移花影，青苔拥籀文。楼头残月上，空翠落纷纷。
题黄鹤楼
作者：方维新
朝代：清
体裁：联

对江楼阁参天立；全楚山河缩地来。
将之盘山留别
作者：方维甸
朝代：清
体裁：古风

中庭双桃树，灼灼春华敷。明当事行役，尽此花间壶。离筵不成醉，晓角声呜呜。晨星隐光耀，残月如星孤。出门二百里，王程指徐无。老亲念春寒，检点缝行襦。稚儿索乳啼，未解牵衣裾。持家赖汝贤，抱孙为亲娱。劳人轻别离，挥手躯征车。寄尔盘山吟，报我长安书。好藏一斗酒，归及春光徂。
张飞庙联
作者：方维甸
朝代：清
体裁：联

使君乃天下英雄，谊同骨肉；寿侯为人中神圣，美并勋名。
客中送春
作者：方肇夔
朝代：清

记得离家是首春，与春相伴走风尘。而今杜宇频频唤，半饯春归半劝人。
桃花坞吊唐六如墓
作者：方肇夔
朝代：清

先生胸次海天宽，只爱桃花不爱官。荒土一抔魂魄在，满溪红雨落春寒。
洗象行
作者：方育盛
朝代：清
体裁：古风

长安初伏看洗象，朝章沿习成游赏。欲洗未洗状如何，先到象房后河上。一象一房一象奴，象奴呼象象亦呼。诱以刍菽献群伎，能为兽吼为啼乌。须臾辔勒加条索，韬铃在手还连络。二十五象齐出门，威如猛虎静如鹤。旌旗箫鼓迎向东，东城城河深且洪。有似飞涛来树上，倏看倒影入波中。一象负人初破水，众象相随皆驯耳。四五为群浴不哗，翩翩次第听指使。蜿蜒翻腾欲籋云，游鱼拍岸细生纹。舟回瀚海车方轨，龙挂天门马逸群。飞珠喷沫疑春雨，道旁颠倒喧墙堵。以鼻代口为鼓钟，以蹄上耳为歌舞。象奴皆象产自山，出水入水性能娴。吴儿探浪桃花洞，鸥鹭抟沙柳絮湾。一浴再浴浴罢起，象奴骑象归城里。众象逡巡不欲归，似恋清波情未已。吁嗟乎，此象之来万里遥，或贡百粤或三苗。已抛铁甲依仙杖，率舞虞阶听大韶。
归家
作者：方膏茂
朝代：清

此身拚永别，那意得生还。征骑才门外，喧声已户间。心含他日泪，眼认去时颜。啮臂知非梦，今朝真入关。
南行见竹
作者：方芬
朝代：清
体裁：七言绝句

山前忽见千竿竹，高影猗猗最可人。自别此君双眼俗，相逢为我涤征尘。
晚行过昭山
作者：方芬
朝代：清
体裁：古风

长沙西去水驿长，季冬不觉江风凉。昭山对面挹秀色，龙口飞渡波茫茫。斜阳缥缈入林去，岸风吹送梅花香。山头古寺鸣钟起，噌吰镗鞳和鸣榔。松声摵摵复入耳，须臾明月浮清光。眼前景物动吟兴，千态万变非寻常。
阻风敬步伯父原韵
作者：方芬
朝代：清
体裁：七言律诗

大风彻夜舞狂漪，正是扁舟系缆时。两岸霜枫萦远梦，一帆寒雨乱乡思。江间白浪青山动，天外黄云画角吹。寄语石尤须早息，扬舲稳渡莫教迟。
初夏书事
作者：方芳佩
朝代：清

日永无尘事，山居境转幽。雨归云外树，人语竹间楼。春去寒仍浅，花残蝶解愁。晚窗茶未熟，一缕翠烟浮。
咏纸鸢
作者：方芳佩
朝代：清

剪纸为形骨相寒，常依稚子博悲欢。偶然得藉微风力，却要旁人仰面看。
哭翁霁堂先生
作者：方芳佩
朝代：清

少微星忽陨寒芒，天丧斯文巨壑藏。四海长留知己感，一生祇有爱才忙。楷模自足垂当代，猿鹤空惊去草堂。闻说故交铭有道，定看金石耀琳琅。
山居
作者：方芳佩
朝代：清

市远山深兴自饶，数椽聊得避尘嚣。閒分鸟迹寻花径，曲引泉流灌药苗。户外何知有鸡犬，闺中亦复乐箪瓢。幽窗喜与秋江近，欹枕长听上下潮。
怀藻姊书来询近况赋此代柬
作者：方芳佩
朝代：清

河桥分手惜匆匆，数载悲欢事不同。至戚已从生死隔，故交惟有梦魂通。啖名漫学屠龙技，处世今如失马翁。问讯兰闺无恙否，莫教惆怅对飞鸿。含毫每欲写相思，一纸离愁不自持。连月江山频入梦，经旬镫火罢谈诗。浮云世态无今古，流水韶光感岁时。一语寄君应绝倒，此生竟为读书痴。
怀藻姊书来询近况赋此代柬·其一
作者：方芳佩
朝代：清

河桥分手惜匆匆，数载悲欢事不同。至戚已从生死隔，故交惟有梦魂通。啖名漫学屠龙技，处世今如失马翁。问讯兰闺无恙否，莫教惆怅对飞鸿。
怀藻姊书来询近况赋此代柬·其二
作者：方芳佩
朝代：清

含毫每欲写相思，一纸离愁不自持。连月江山频入梦，经旬镫火罢谈诗。浮云世态无今古，流水韶光感岁时。一语寄君应绝倒，此生竟为读书痴。
早春湖上遇雨
作者：方芳佩
朝代：清

山色空濛雨更幽，落镫风里作春游。剧谈往事浑忘倦，每恋清吟为少留。云起忽遮岩畔寺，烟迷时下水边鸥。徘徊未识梅花面，可是归舟载得愁。
春兴
作者：方芳佩
朝代：清

幽居恰喜近山城，乐意相关境转清。双蝶蹁跹林外去，一莺睍睆树间鸣。卢医不疗烟霞疾，高士还深丘壑情。精舍日长閒不得，苔钱数遍绕阶行。僻处城南一草堂，高情自爱水云乡。临池每困生花笔，得句旋投古锦囊。山送晴晖来画阁，树分浓翠覆吟房。凭阑莫讶韶光浅，春事迟回到海棠。
春兴·其一
作者：方芳佩
朝代：清

幽居恰喜近山城，乐意相关境转清。双蝶蹁跹林外去，一莺睍睆树间鸣。卢医不疗烟霞疾，高士还深丘壑情。精舍日长閒不得，苔钱数遍绕阶行。
春兴·其二
作者：方芳佩
朝代：清

僻处城南一草堂，高情自爱水云乡。临池每困生花笔，得句旋投古锦囊。山送晴晖来画阁，树分浓翠覆吟房。凭阑莫讶韶光浅，春事迟回到海棠。
秋夜
作者：方芳佩
朝代：清

绣枕垂云梦乍醒，侍儿憨睡触银屏。搴裳欲问更深浅，露湿红衫月半庭。
立秋前一日
作者：方芳佩
朝代：清

转瞬流光速，临风易作愁。芙蕖还映水，蟋蟀已鸣秋。爱静居山境，迎凉上小楼。井梧如解事，为我少迟留。
西湖打鱼歌
作者：方芳佩
朝代：清

明湖浩渺万顷秋，荻花红蓼萦汀洲。朝霞散彩旭日上，鸣榔棹出千渔舟。招呼齐起布巨网，回旋水面风飕飗。锦鳞泼剌骇欲道，乱抛玉尺惊眠鸥。渔人生小江湖惯，拍天翠浪相沈浮。长笛一声烟际起，笑歌归去笭箵收。云峰不动卧寒碧，浴凫飞鹭还悠悠。
西湖雪
作者：方芳佩
朝代：清

湖水莽无痕，云峰失故态。猗与苎萝女，遽尔施粉黛。
阅书有作
作者：方芳佩
朝代：清

一年弹指又经秋，云物凄凉岁月遒。自昔佳人皆有恨，由来名士尽工愁。班姬失宠难成赋，赵嘏无聊但倚楼。莫向残编动惆怅，可知容易白人头。
雨中看山
作者：方芳佩
朝代：清

连朝掩扉卧，襟怀殊怏怏。重阴昼亦昏，远色润书幌。忽闻山雨飞，檐溜送清响。开帘得奇观，林木何苍莽。岂徒眼界新，足使神情爽。拥鼻一微吟，挥毫技复痒。横斜字半欹，聊以志幽赏。绝爱群鸦雏，冲烟自来往。
严子陵
作者：方苞
朝代：清
体裁：古风

君臣本朋友，随世分污隆。先生三季后，独慕巢由踪。真主出儒素，千秋难再逢。故人同卧榻，匪直风云从。孤高一身远，大猷千古空。岂伊交尚浅，将毋道未充。卧龙如际此，焉敢伏隆中。
别叶尔翔
作者：方苞
朝代：清
体裁：五言律诗

四海故人尽，为君一系舟。衰残良会少，謦咳宿心酬。八十苦无食，千秋岂暇谋。自惭筹莫助，别后重离忧。
将之燕别弟攒室
作者：方苞
朝代：清
体裁：古风

诘旦将戒徒，独步登山冈。泪枯不能落，四顾魂飞扬。往时重暂别，而今轻远行。岂忘岵屺诗，言此裂中肠。死者不可留，何况客异乡。家贫无储蓄，老母甘糟糠。翁性嗜醇醪，客至羞壶觞。所恨尔长逝，出门增恛惶。尔能奉晨昏，细大无遗亡。长兄虽笃谨，不若尔精详。日夕下山去，身世两茫茫。
展断事公墓二首·其一
作者：方苞
朝代：清
体裁：五言律诗

不拜称元诏，甘爰十族书。壮心同岳柱，寒骨委江鱼。天壤精英在，衣冠想像馀。拜瞻常怵惕，忠孝捡身疏。
展断事公墓二首·其二
作者：方苞
朝代：清
体裁：五言律诗

高皇肃人纪，义气忾环瀛。作庙褒余阙，开关送子英。微臣知国耻，大节重科名。呜咽穷泉路，应随正学行。
川姑墓
作者：方苞
朝代：清
体裁：五言律诗

欲践曹娥迹，孤嫠谁保持。门缨中有变，节孝两无亏。七十不环瑱，千秋作表仪。忠魂应少慰，有女是男儿。
拟子卿寄李都尉
作者：方苞
朝代：清
体裁：古风

汎桴委惊湍，隈隈任所触。大冶自镕金，焉能顺其欲。羁鸿隐朔漠，飞翔翼常缩。独鹤栖瑶林，长鸣念溪谷。不闻鸾凤音，时恐鹰鹯伏。百年会有尽，沈忧日夜续。寸心遥相望，万里见幽独。
挽李馀三方伯三首·其一
作者：方苞
朝代：清
体裁：五言律诗

盛夏轩车至，精强倍往时。谁知交手别，永与故人辞。六郡迟膏雨，三吴满涕洟。衰残失素友，愁病更难支。
挽李馀三方伯三首·其三
作者：方苞
朝代：清
体裁：五言律诗

公既为邦伯，翻称门下生。自惭无道术，焉敢正师名。抱病仍求益，忧民实至诚。斯人若弦剪，终古志难平。
挽李馀三方伯三首·其二
作者：方苞
朝代：清
体裁：五言律诗

金门同载笔，玉垒数遗诗。万里面如觌，千秋事所期。官移临震泽，天与豁离思。再会无私语，劬躬答主知。
明妃
作者：方苞
朝代：清
体裁：古风

汉帝惜艳色，明妃出后宫。曲中留哀怨，横塞诗人胸。茑萝随蔓引，性本异贞松。众口不瑕疵，多怜所遇穷。若使太孙见，安知非女戎。昭阳为祸水，岂让倾城容。
薄暮自枞阳渡江赴九华
作者：方苞
朝代：清
体裁：五言律诗

名山如胜友，未见意难忘。即事得馀隙，扁舟下夕阳。閒情恋云水，浪迹暂家乡。身世何终极，空嗟去日长。
裴晋公
作者：方苞
朝代：清
体裁：古风

不去为无耻，不言为不忠。正告中兴主，漠然如瞽聋。以兹至晚节，心迹有异同。出入任群小，将相如萍踪。宫庭匿天氛，边疆多伏戎。宗臣在东洛，夕命朝可通。绿野馀清兴，精神已折冲。安敢谋一身，高举思明农。
赴热河晚憩溪梁
作者：方苞
朝代：清
体裁：古风

群山作秋容，萧然如静士。月出烟光融，山空疑远徙。解鞍步河梁，高天净无滓。傥值身心閒，景物睹尤美。因羡耦耕人，销声向云水。
送杨黄在北归
作者：方苞
朝代：清
体裁：五言律诗

吾衰驹隙短，君去塞云高。嘉会生难再，离心别后劳。风霜随客路，药饵仗儿曹。何日还三径，音书附羽毛。
陶渊明
作者：方苞
朝代：清

陶潜经世人，志不关沮溺。观其咏春蚕，自视侪禹稷。东皋日荷锄，忧勤同运甓。春风沂水情，孔颜宜命席。
挽张百熙联
作者：方荃
朝代：清
体裁：联

天甫倚公，车同轨，书同文，从兹信使告成，亿万年中，纪患政发皇伊始；我来自楚，南望衡，北望斗，忽报哲人萎去，五千里外，动长风广莫之悲。
和外见赠原韵
作者：方荫华
朝代：清

春光烂漫去重回，斗转星移岁度催。楼上微闻吹玉笛，花间常愿共金罍。疏梅艳夺三冬雪，爆竹声喧一院雷。风景尊前差可乐，拈毫愧乏谢家才。亲操井臼未全知，不见高堂白发丝。护惜犹思依母日，梦魂尚忆作儿时。故山已过猫头笋，小院频挑鸭脚葵。剪烛听君谈往事，敢忘先德自吾师。轩车到处万民安，手种桑麻露未乾。吹面不惊风似雪，当头喜见月如盘。好花欲放还微雨，春色初来尚薄寒。莫道琴装萧瑟甚，帘芦纸阁有馀欢。无端风雨小窗前，料峭轻寒著半肩。远路分携惟有泪，深宵慢忆若为怜。晴芳古道无边绿，璧月中天一样圆。闽海路遥飞不到，承欢犹是忆前年。
和外见赠原韵·其一
作者：方荫华
朝代：清

春光烂漫去重回，斗转星移岁度催。楼上微闻吹玉笛，花间常愿共金罍。疏梅艳夺三冬雪，爆竹声喧一院雷。风景尊前差可乐，拈毫愧乏谢家才。
和外见赠原韵·其三
作者：方荫华
朝代：清

轩车到处万民安，手种桑麻露未乾。吹面不惊风似雪，当头喜见月如盘。好花欲放还微雨，春色初来尚薄寒。莫道琴装萧瑟甚，帘芦纸阁有馀欢。
和外见赠原韵·其二
作者：方荫华
朝代：清

亲操井臼未全知，不见高堂白发丝。护惜犹思依母日，梦魂尚忆作儿时。故山已过猫头笋，小院频挑鸭脚葵。剪烛听君谈往事，敢忘先德自吾师。
和外见赠原韵·其四
作者：方荫华
朝代：清

无端风雨小窗前，料峭轻寒著半肩。远路分携惟有泪，深宵慢忆若为怜。晴芳古道无边绿，璧月中天一样圆。闽海路遥飞不到，承欢犹是忆前年。
忆兄
作者：方荫华
朝代：清

梅花春信远相闻，别意远如落絮纷。山隔螺痕频有梦，江涵雁影记初分。裁笺祇觉言难尽，学咏何由思不群。此日高堂应慰藉，遥听百里颂神君。
悼翠姬
作者：方荫华
朝代：清

堪叹弥留近百朝，严霜一夕折柔条。方期渐渐沈疴愈，岂料茫茫泉路遥。官舍孤镫凄欲绝，旅窗冷月泪难消。伤心最是怜征客，谁共尊前慰寂寥。
春日感怀
作者：方荫华
朝代：清

年来心绪倩谁知，一病经旬睡起迟。难释离怀因忆母，重温旧学试规儿。愁中偏易逢佳节，梦里差能得好诗。听尽廉织终日雨，又堪墙外柳丝丝。
癸卯病后作
作者：方荫华
朝代：清

六月既望后，二竖忽来侵。日神游房栊，夜鬼窥窗棂。疾来如水火，势急空刀针。饥饱俱不知，魂魄将归阴。儿女绕床泣，亲邻亦惊心。岂愿重生世，一息延至今。所望儿成立，不妨衰病临。我初来阳羡，百晦如云集。孩提事不知，欲泣不成泣。苦忧家计空，又愁儿难立。尽日独筹量，终夜寒衾湿。展转求名师，望汝诗礼习。严惭孟母机，教愧欧氏荻。庶几读父书，篇幅劳什袭。
癸卯病后作·其一
作者：方荫华
朝代：清

六月既望后，二竖忽来侵。日神游房栊，夜鬼窥窗棂。疾来如水火，势急空刀针。饥饱俱不知，魂魄将归阴。儿女绕床泣，亲邻亦惊心。岂愿重生世，一息延至今。所望儿成立，不妨衰病临。
癸卯病后作·其二
作者：方荫华
朝代：清

我初来阳羡，百晦如云集。孩提事不知，欲泣不成泣。苦忧家计空，又愁儿难立。尽日独筹量，终夜寒衾湿。展转求名师，望汝诗礼习。严惭孟母机，教愧欧氏荻。庶几读父书，篇幅劳什袭。
登大观亭谒余忠宣墓
作者：方荫华
朝代：清

芳亭犹是古乾坤，想见当年碧血痕。叠叠江山存浩气，重重烟水吊忠魂。四围绿树依神宇，千载啼乌泣墓门。江上丛祠频报赛，知公威德到今存。
东湖即景
作者：方薰
朝代：清

张家林亭杉叶遮，李公桥外柳丝斜。不知九派东湖水，流出春城几处花。
僧庐古柏
作者：方薰
朝代：清

遮檐黛色青濛濛，攫拿有物如乖龙。撑庭老柏枝干古，顽苔剥蚀洼其中。冰霜饱饫阅岁代，元气不伐烦神功。荒陬独立空群木，山僧因树为茅屋。历劫多看桃杏红，深阴长覆袈裟绿。日暮踏枝病鹤来，柏子细落青成堆。回飙起籁流梵呗，海月倒影横香台。高柯向人意偃蹇，颇似失地形低徊。讵知造物非厚尔，匠石拂拭孤根摧。我歌殷勤一相慰，莫如樗栎全尔材。
重过吴氏林亭
作者：方薰
朝代：清

踏莎湿两屩，乃知露未晞。俯行见我影，林罅来朝晖。暂祛尘壒缘，复款烟萝扉。云构缅遗躅，乔木阴成围。潜鳞暖欲上，蛰燕时还飞。悠哉感物性，及此见化机。宗游仍昼寝，任钓空苔矶。斯人已寂寞，风雅其安归。
陈二西招同渌饮泛湖至南山而还
作者：方薰
朝代：清

随意游船泊水隈，漪园深处柳烟开。人从荷气蘋香去，鸟向山光树影来。抱杖尚迟苍藓路，晚钟催下夕阳台。琉璃万顷浮归艇，此乐平生第几回。
颜鲁公铜印歌
作者：方薰
朝代：清

鲍髯老眼海月明，勘书烛古无遁情。手磨铜章是唐制，瘦蛟贯钮铿有声。土花苍寒周四角，篆勒玉箸文真卿。当公出守遘时衅，贼噪平原击鼓震。车书如火上蜡丸，夏云无光照银印。此非官印用必常，势欲从公与城殉。得全一郡宁非天，白头再见中兴年。摩崖碑中印合缝，《乞米帖》后钤余笺。平生忠信凭遗物，千载劫灰不磨灭。子孙失守鬼神护，岂独老髯深爱惜。当时不容公亦得，不死卢杞死希烈。靴中几作临淮刀，怀内何惭太尉笏。印乎印乎无口说，饮鸩踏火完公节。
毕园厅事联
作者：方西畴
朝代：清
体裁：联

洗桐拭竹倪元镇；较雨量晴唐子西。
大父遣赴奉天
作者：方观承
朝代：清

重闱倚衰白，我行将何之。寻常未易别，况乃天之涯。饥寒驱冷铗，汗漫无家归。生计在干人，得失难预持。敝裘支冻骨，膻酪充路饥。辛苦付前途，孤踪行李微。回首望朔风，泪眼垂冰丝。翻笑穷途泣，一身何多悲。征车促行色，出门重回头。历历家人面，后会宁豫谋。幼弟牵我衣，涕泪不可收。抚摩为拭泪，绐以非远游。弟兄各飘泊，独汝膝下留。去去摧肝肠，何以慰边陬。痛哭辞先灵，孤榇悬野戍。从此万里天，瞻云空陟岵。来日拜庭前，音容杳孺慕。何时封树安，终身守陇墓。寂寂龙眠山，悠悠开塞路。春草枯中肠，悲风鸣碛树。
大父遣赴奉天·其一
作者：方观承
朝代：清

重闱倚衰白，我行将何之。寻常未易别，况乃天之涯。饥寒驱冷铗，汗漫无家归。生计在干人，得失难预持。敝裘支冻骨，膻酪充路饥。辛苦付前途，孤踪行李微。回首望朔风，泪眼垂冰丝。翻笑穷途泣，一身何多悲。
大父遣赴奉天·其三
作者：方观承
朝代：清

痛哭辞先灵，孤榇悬野戍。从此万里天，瞻云空陟岵。来日拜庭前，音容杳孺慕。何时封树安，终身守陇墓。寂寂龙眠山，悠悠开塞路。春草枯中肠，悲风鸣碛树。
大父遣赴奉天·其二
作者：方观承
朝代：清

征车促行色，出门重回头。历历家人面，后会宁豫谋。幼弟牵我衣，涕泪不可收。抚摩为拭泪，绐以非远游。弟兄各飘泊，独汝膝下留。去去摧肝肠，何以慰边陬。
家兄来书拟春初抵塞将至奉忆之作
作者：方观承
朝代：清

期近团圞思转深，痛中竭蹶岂能禁。麻衣万里呼天泪，冻雪千山负米心。京国书才开旧腊，闾门望苦到而今。伤心强说春风聚，长大先须作枕衾。
寄怀叶圣嘉
作者：方观承
朝代：清

关程如织信仍稀，况是天涯卧铁衣。塞障东西七千里，可怜雁不解横飞。
浙江巡抚署联
作者：方观承
朝代：清
体裁：联

湖上剧清吟，吏亦称仙，始信昔人才大；海边销霸气，民还喻水，愿看此日潮平。
自贺61岁得子联
作者：方观承
朝代：清
体裁：联

与吾同甲子；添汝作中秋。
野宿
作者：方观承
朝代：清

遥指行庐入暮天，营依一匝短轮连。黑风饮马人呼井，白雪眠车夜裹毡。强抱梦魂来断碛，又听轣辘起荒烟。柳条数问边门路，传道冰沙不易前。
闻族人奉诏出旗
作者：方观承
朝代：清

忽听鸡竿下凤纶，衰门今荷主恩新。衔羁谢作髡钳侣，聚族重为里闬人。累困十年终见岘，网开三面正逢春。穷荒尚有孤臣泪，欲诉无因达紫宸。
七夕
作者：方觐
朝代：清

佳时卧病更添愁，枕簟凉生觉早秋。荩箧尽教尘网遍，三年不上曝衣楼。
子规啼
作者：方觐
朝代：清

平羌江口江水清，峨嵋山头山月明。江楼望月人未寝，肠断子规啼一声。
定兴县谒杨忠悯祠
作者：方觐
朝代：清

倔强杨员外，乡闾尚有光。何须冠獬豸，直欲问豺狼。伏锧差无补，当车肯自量。荒祠临野水，肃拜奠椒浆。
送正观
作者：方觐
朝代：清

三年不见故山秋，一枕西风万里愁。已识关中迁大姓，谁知天际有归舟。飘零节候惊黄叶，浩荡烟波想白鸥。行到江南堪下泪，暮云衰草满汀洲。
杂诗
作者：方诸
朝代：清
体裁：古风

化我尻为轮，驾以神之马。朝登昆仑颠，夕息蓬莱下。云浆清且甘，碧柰摘盈把。茫茫宇宙中，孰是同游者。
枕上作
作者：方诸
朝代：清
体裁：七言绝句

珠江北接曲江头，子午潮来月倒流。两岸红棉舟一叶，梦中昨夜出番舟。
七盘关
作者：方象瑛
朝代：清

鸡头关前七盘岭，蚓曲蛇蟠才见顶。氐中又复度七盘，诘屈纡回势相引。层崖邃谷路转通，拾级忽见云霞空。却怪顶触前人趾，不知举膝当心胸。宁心息魄诧奇绝，万里山川风气别。一关中断陇蜀分，羌笛渝歌乍相接。遥望川巴万点明，白云紫雾还纵横。鳞鳞仿佛峨眉雪，不知何处锦官城。北望京华南望越，怀人两地情偏切。今朝身入大荒西，凉风古驿中秋月。
夜抵彝陵
作者：方象瑛
朝代：清
体裁：七言律诗

舟车半载道途间，喜泛轻桡万里还。日暮寒云流断峡，夜深斜月冷空山。滩声乍转黄牛驿，帆影遥分白虎关。望里风平江水阔，彝陵令日喜开颜。
峡中夜泛
作者：方象瑛
朝代：清
体裁：五言律诗

夜静风初霁，彝陵好放舟。峡云当岸落，峰月下滩流。远水明村舍，恬波起棹讴。更阑谁秉烛，空拟问三游。
望雪山
作者：方象瑛
朝代：清

未是峨眉境，何来入座看。蛮中晴亦雪，徼外暑偏寒。云散千峰白，霜凝万壑丹。鳞鳞望不尽，指点是松潘。
龙洞背
作者：方象瑛
朝代：清

神龙穿石飞，洞壑昼常晦。人乃捷于龙，盘旋出龙背。摄衣入重云，势与风雨会。危崖千万状，不知始何代。突兀浮图高，纵横屏障大。鳞鬣树千章，泉流吐飞沫。下注不测溪，沉沉气冥昧。倘燃牛渚犀，百灵宛然在。羌山多灵奇，策名此为最。何必御风行，旷然天地外。
出宗阳
作者：方贞观
朝代：清
体裁：五言律诗

回首故山尽，前途直北长。萍蓬自兹去，乡国永相望。短草寒烟白，孤村落日黄。生逢击壤世，不得守耕桑。
平陵公子歌
作者：方贞观
朝代：清
体裁：古风

家世平陵东曲住，生长轻肥耻纨裤。夷门曾访鼓刀人，赵州一拜平原墓。杀身不惜为知己，乡闾但道酒人耳。北上边城望大荒，南寻禹穴西衡湘。万里阴相天下士，眼中彼彼止如是。一笑归来更读书，十年折节为名儒。当时心慕要离勇，今笑荆轲徒匹夫。
抵家
作者：方贞观
朝代：清
体裁：七言律诗

行衣乍脱喜还悲，仍似桑乾入梦时。亲老幸邀天与健，家倾翻痛妇能持。山田白露登新谷，篱落黄花发故枝。欢捧一尊为母寿，阿奴不道有归期。
敝袍
作者：方贞观
朝代：清
体裁：五言律诗

故友绨袍意，今经几岁寒。补多微觉重，老瘦渐嫌宽。色已随年尽，棉因屡洗残。更新吾岂敢，还作赠时看。
送渤海公回吴门
作者：方贞观
朝代：清
体裁：五言律诗

倾盖即成故，因之离恨生。谈空不得力，此别若为情。渚白烟无际，江流月有声。遥知松偃处，童子下山迎。
题侯家鹧鸪
作者：方贞观
朝代：清
体裁：七言律诗

谁将越鸟到京华，一入侯门闭笼笯。道是珍奇翻累汝，可能流浪便为家？魂依苦竹岭头月，梦落黄陵庙里花。未免输他秦吉了，却安饮啄在天涯。
春寒
作者：方赐豪
朝代：清
体裁：七言绝句

恻恻春寒睡易成，宵深陡觉敝裘轻。西窗尽有凉秋意，卧听茅檐淅沥声。
赤嵌夕照
作者：方达义
朝代：清

夕阳斜映赤嵌城，海国波恬一水平。岛上人家烟树里，苍痕绿影护雕甍。
秋夜漫兴
作者：方达圣
朝代：清

座间无客懒衔杯，曳杖阶前自往回。星拱素娥当碧落，叶随青女下苍苔。愁如篱菊迎秋发，心似炉香傍夜灰。赖有老庄常作伴，一回相对一悠哉。
鲫潭霁月
作者：方达圣
朝代：清

霁月浮光照，龙潭夜气清。珠华涵止水，璧影濯流英。野阔群峰隐，波恬两岸平。渔灯红照处，短笛弄新声。
初夏新霁野步渚庐即事
作者：方迈
朝代：清
体裁：七言绝句

晴云西起日初斜，极目苍葭野望赊。竹院香凝春不散，薰风犹堕小桃花。
少年行
作者：方还
朝代：清

不解《阴符》与《六韬》，似知名姓五陵豪。此身未识为谁用，慷慨长歌看宝刀。
旧边诗九首 其一 辽东
作者：方还
朝代：清

铁岭迢迢接锦川，关城三面绕烽烟。春深秣马蒲河北，秋老连营木叶前。沧海旧闻通运舶，金州谁解议屯田。诸军自失横江险，白草黄沙暗朔天。
旧边诗九首 其七 宁夏
作者：方还
朝代：清

镇城西倚贺兰开，满目沙飞筚篥哀。冰合黄河朝走马，云迷红寺夜登台。膏腴昔日称蕃庶，蹂践连年尽草莱。欲识金城旧方略，浚渠即是靖边才。
旧边诗九首 其三 宣府
作者：方还
朝代：清

万全八驿接神京，上谷千年汉将营。地险旌旗藏杀气，山盘鼓角壮军声。边歌竟日来红石，铁骑中宵度赤城。谁识兴宁残废后，漠南无计援开平。
旧边诗九首 其九 甘肃
作者：方还
朝代：清

风急荒原落雁声，西河霜气逼严城。金笳几处秋乘障，铁马连群夜点兵。充国留屯沙际没，嫖姚遗垒月中明。古来无限安边策，哈密徒劳苦战争。
旧边诗九首 其二 蓟州
作者：方还
朝代：清

北平雄镇翼幽燕，千里潮河朔漠连。司马高台闻夜吹，卢龙古塞入秋烟。开疆竞说分三卫，筹国何因弃外边。叹息宁封南徙后，遂令烽火达甘泉。
旧边诗九首 其五 山西
作者：方还
朝代：清

三关平列势逶迤，日落连城鼓角多。帐外深烟迷众堡，营前孤月坠长河。赤山寒谷惊逢燧，青冢秋原入骆驼。谁使总戎移逸地，偏头空旷牧人过。
旧边诗九首 其八 固原
作者：方还
朝代：清

秋入平原动鼓鼙，弓鸣风劲塞云低。汉家营垒沿山后，秦郡川原尽陇西。征调频年忧戍士，逃亡□计复蒸黎。徘徊险阻谁为守，花马池边落日迷。
旧边诗九首 其六 榆林
作者：方还
朝代：清

榆林四望黄沙际，千里连墩绝塞天。夹道陈兵横套口，长城环堑绕延川。徙边御史筹无缺，折色司农计苟全。此地从来多勇敢，莫教枵腹事鸣弦。
旧边诗九首 其四 大同
作者：方还
朝代：清

马头北去是云中，极目川原处处通。绕镇卫城分十五，沿边都阃辖西东。颓垣正接葫芦月，旷野长吹雕鹗风。闻道频年还调戍，诸臣何策建奇功？
旧边诗九首·辽东
作者：方还
朝代：清

铁岭迢迢接锦川，关城三面绕烽烟。春深秣马蒲河北，秋老连营木叶前。沧海旧闻通运舶，金州谁解议屯田。诸军自失横江险，白草黄沙暗朔天。北平雄镇翼幽燕，千里潮河朔漠连。司马高台闻夜吹，卢龙古塞入秋烟。开疆竞说分三卫，筹国何因弃外边。叹息宁封南徙后，遂令烽火达甘泉。万全八驿接神京，上谷千年汉将营。地险旌旗藏杀气，山盘鼓角壮军声。边歌竟日来红石，铁骑中宵度赤城。谁识兴宁残废后，漠南无计援开平。马头北去是云中，极目川原处处通。绕镇卫城分十五，沿边都阃辖西东。颓垣正接葫芦月，旷野长吹雕鹗风。闻道频年还调戍，诸臣何策建奇功？三关平列势逶迤，日落连城鼓角多。帐外深烟迷众堡，营前孤月坠长河。赤山寒谷惊逢燧，青冢秋原入骆驼。谁使总戎移逸地，偏头空旷牧人过。榆林四望黄沙际，千里连墩绝塞天。夹道陈兵横套口，长城环堑绕延川。徙边御史筹无缺，折色司农计苟全。此地从来多勇敢，莫教枵腹事鸣弦。镇城西倚贺兰开，满目沙飞筚篥哀。冰合黄河朝走马，云迷红寺夜登台。膏腴昔日称蕃庶，蹂践连年尽草莱。欲识金城旧方略，浚渠即是靖边才。秋入平原动鼓鼙，弓鸣风劲塞云低。汉家营垒沿山后，秦郡川原尽陇西。征调频年忧戍士，逃亡□计复蒸黎。徘徊险阻谁为守，花马池边落日迷。风急荒原落雁声，西河霜气逼严城。金笳几处秋乘障，铁马连群夜点兵。充国留屯沙际没，嫖姚遗垒月中明。古来无限安边策，哈密徒劳苦战争。
结客少年场行
作者：方还
朝代：清

生平负奇气，结交遍邯郸。邯郸多年少，相邀重一言。探丸入公府，拔剑洒重冤。一怒震都市，片语折郦樊。昨日羽书至，烽火照边垣。慷慨愿从军，挟矢到辕门。奋身作前驱，所至皆摧残。敌人望旗帜，各各心胆寒。大小三百战，肌肉无寸瘢。旧疆皆已复，露布入长安。天子赐颜色，列土为屏藩。再拜不肯受，大笑归丘园。
送友人归黄山
作者：方还
朝代：清

秋色满城楼，秋风古渡头。此时一挥手，孤月在扁舟。草折黄花老，天空白露稠。十年还故国，欢喜入新州。
金山
作者：方还
朝代：清

岷山东来尽，中流一屿孤。潮声连旦暮，山势带荆吴。未雨云充栋，将风树落乌。夜深江月上，疑是坐冰壶。
镇海楼
作者：方还
朝代：清

独立危城城上楼，层层遥接大荒秋。三条江色来千里，四面山光尽十洲。东海鸡鸣红日拥，南溟鹏徙白云流。试观百粤声名盛，离火文明贯斗牛。
旅馆不寐
作者：方镛
朝代：清

凉风起日暮，木叶莽萧萧。高馆一镫悄，故乡千里遥。虫声寒古壁，蝶梦醒残宵。明月不知处，离愁空酒浇。
临淮僧格林沁祠堂联
作者：方长华
朝代：清
体裁：联

栉风沐雨数十年，秉钺麾旄，一字荷褒题，不愧带砺山河，苞桑社稷；御灾捍患半天下，成仁取义，万家隆享祀，如见江淮壁垒，朔漠旌旗。
儋州桄榔书院联
作者：方长华
朝代：清
体裁：联

强移栖息，聊借一枝，错疑桄榔是乡树；不露文章，已成千古，竟教棫朴振蛮荒。
寿春珍珠泉联
作者：方长华
朝代：清
体裁：联

清流激湍，映带左右；朝晖夕阴，气象万千。
广德祠联
作者：方长华
朝代：清
体裁：联

疏凿控东南，汉祀其馨，白叟黄童忘帝力；威灵挟雷雨，明禋如在，鸾章凤藻答神庥。
建平城隍庙联
作者：方长华
朝代：清
体裁：联

百里荐馨香，全凭福庇金汤，善加赏，恶加罚，赫赫无私，觉世聪明绵汉祀；十年靖锋镝，敢幸灵邀杯珓，利不趋，害不避，冥冥有感，在人功德配祠山。
挽崇绚联
作者：方长华
朝代：清
体裁：联

海角励清勤，那堪帏簏无遗，倘遇刚峰无愧色；天心难测度，忍使唱随偕老，甫临琼岛证仙缘。
挽徐清泉妻联
作者：方长华
朝代：清
体裁：联

阃略共争传，忆当年手寄征衣，线簏尚余金蛱蝶；徽音宜有后，看此日壁悬遗褂，绣襦新得石麒麟。
挽沈葆桢联
作者：方长华
朝代：清
体裁：联

曾毅勇后先媲美；林文忠冰玉同清。
挽黄玉贤联
作者：方长华
朝代：清
体裁：联

家国愤同伸，倘论淮将班中，当行出色；忧虞身竟殒，记取观音桥畔，异域孤忠。
桂林双忠祠联
作者：方长华
朝代：清
体裁：联

与崖山柴市同归，香带头丝，表塔仍传十义士；向月窟星岩莅止，云生履迹，登堂共仰两完人。
英翰祠堂联
作者：方长华
朝代：清
体裁：联

可怜宾客尽倾盖；长使英雄泪满襟。
采石太白楼联
作者：方长华
朝代：清
体裁：联

三百篇大雅中衰，帝遣斯人，润色唐家文物；万户侯浮名一笑，目无余子，昭回天上星辰。
月
作者：方陶
朝代：清

片月如良友，相看不忍眠。况逢孤馆夜，又是乍晴天。峰迥明残照，霜清净野烟。何人吹玉笛，声落画栏前。
渡人庵迟友不至
作者：方陶
朝代：清

枫叶平林满，芦花浅渚飞。秋风生浦口，落日在岩扉。坐待幽人语，宁知夙约违。徘徊明月出，独送棹歌归。
挽曾国藩联
作者：方骏谟
朝代：清
体裁：联

合志于皋夔方召之俦，佥称翼励时雍，允无惭德；受知在荣利勋名而外，惟有修能自惕，用答深恩。
挽陈观酉联
作者：方骘
朝代：清
体裁：联

名士呕肝修史笔；故人挥泪拜羁魂。
关帝庙联
作者：方鼎锐
朝代：清
体裁：联

日丽重宵，天上万家城阙；云开半岭，眼中武帝旌旗。
克澎湖
作者：施世纶
朝代：清

独承恩遇出征东，仰藉天威远建功。带甲横波摧窟宅，悬兵渡海列艨艟。烟消烽火千帆月，浪捲旌旗万里风。生夺湖山三十六，将军仍是旧英雄。
壮心
作者：施世纶
朝代：清

壮心不自抑，屡向五更愁。岁暮公孙被，天寒季子裘。关山多雨雪，江海少归舟。昧爽披衣起，钟声在寺楼。
寄曾用耿
作者：施世纶
朝代：清

何时清兴不君同，倏尔分飞似转蓬。北地寒深犹有菊，南天岁晚正多鸿。子归尚恋燕山月，我客长怀故里风。无限蒹葭秋水永，令人日暮望江东。
将至昭阳遇雨
作者：施世纶
朝代：清

海燕集深林，春鸣泊枉沚。沙草去微茫，渚花寒不起。云际辨昭阳，含凄路未已。日夜望吴陵，江乡三百里。临风坐钓人，当雨牧樵子。一帆海上归，沾湿来如洗。岂是两忘机，各在烟水里。
溉柳
作者：施世纶
朝代：清

吾慕武昌人，官斋亦种柳。分翠来城隅，深根植堂右。欲令广垂阴，大施灌溉手。溉者日百株，悴者常八九。虽然未遇时，自卯终到酉。南山忽送云，一雨三旬久。五日尽萌芽，十日斋过肘。匝月长出檐，青青入吾牖。向敢冒天功，人力亦不苟。徒兹培护勤，荫庇万间有。
烈山
作者：施世纶
朝代：清

川末见秋山，浮波一点石。独留万古青，拄破长江白。我生爱探奇，浩荡寻绝迹。采药步层阿，隋钟到仙宅。境静云鸟来，崖幽松竹积。何异蓬岛居，地隔红尘色。吾愿结吾庐，栖迟此岩壁。
登华严洞
作者：施世纶
朝代：清

高洞阴阴岁月迟，客来重读壁间词。山川俯仰悲今昔，桃李春风又一时。
登黄鹤楼
作者：施世纶
朝代：清
体裁：五言律诗

纵目江山了，芳洲黯淡容。风云飞燕雀，雷雨壮蛟龙。词赋空千古，烟波浩万重。危楼看百尺，缥渺挹仙踪。
白洋河旅次
作者：施世纶
朝代：清

征途频驻马，旅次复弹琴。自写相思曲，谁传一片心。洋河流不细，风雪意何深。叹息陂田鹭，天寒立短襟。
秋江夜行
作者：施世纶
朝代：清

夜色趁行舟，空江蒙薄雾。秋虫尚有声，切切随我去。感物念所思，路远知何处。寒雁起天末，关山岁将暮。霜倾楚国花，风剪淮河树。摇落遍人寰，月明如我素。
章夏途中
作者：施世纶
朝代：清

前山历尽后山来，日暮东西送雨回。列嶂重关微径出，远烟几道一村开。老僧鸣磬归香刹，翠鸟衔花过讲台。南望岱宗青欲滴，碧空云外郁崔嵬。
虎丘行
作者：施世纶
朝代：清

日落江清放船好，苍苍树色虎丘道。江上昔是阖闾坟，今人来醉坟上草。兰桡酒舸日夜留，年年歌管无时休。风光易促人易老，昔人曾似今人游。游人来往成千载，月明惟有荒丘在。荒丘阅见几繁华，春去春来长不改。夜半吴歌入客船，客心不乐更不眠，举杯聊醉江枫天。
冈山道中
作者：施世骠
朝代：清

阴阴竹里隐啼乌，迢递冈山百里途。四顾昏林烟历乱，独怜疲马步踟蹰。溪桥崩后旋深浅，野店烧残乍有无。遥望南村何处是，徘徊歧路问樵夫。
吊殉节五妃墓
作者：施世骠
朝代：清

珠沈芳草带馀薰，玉碎空山锁乱云。匹妇但知生共枕，五妃仅见死同群。千秋节义谁无主，一代蛾眉独有君。回首可怜明季世，相臣事业不堪云。
晚渡安平
作者：施世骠
朝代：清

别浦津头渡，轻舟漾晚风。波寒鸥出没，舵转岸西东。衡宇苍烟外，牛羊落照中。禽言花欲暮，云去岛俱空。平濑沙倾斗，危樯月系弓。剧怜沧海望，惆怅意何穷。
沧墅晚眺
作者：施世骠
朝代：清

薄暮登楼眺，山前落日斜。晴云低海角，孤屿迥天涯。隐隐灵鼍鼓，迢迢逐浪槎。牧人歌犊背，凄切入秋笳。
节妇郑氏诗
作者：施世骠
朝代：清

才见凤飞复失鸾，漫歌薤露为伤残。月明秋水霜天肃，风凛空山木叶乾。千古香魂高蜀魄，一缣英烈胜吴干。须眉自昔存豪气，不道柔姿胆更寒。
靖台随军入鹿耳门
作者：施世骠
朝代：清

僻峤潢池弄，王师待廓清。海门奔兕虎，沙岛靖鲵鲸。壁垒翘军肃，朝暾画戟明。霜飞金雀舫，水涨碧波缨。梐枑火荼列，铃钲鹅鹳成。峰头孤月落，帏帐正谈兵。
题叶调元《汉口竹枝词》·其一
作者：施之醇
朝代：清
体裁：七言律诗

离家万里叹奔波，卅载驹光隙裹过。男子桑弧为客久，外孙斋臼作诗多。看将白眼从头记，拍到红牙信口歌。料得都中惊纸贵，一回钞写一回哦。
题叶调元《汉口竹枝词》·其二
作者：施之醇
朝代：清
体裁：七言律诗

我来汉上已二年，一诵新诗已了然。忽笑忽讪锋似剑，是诗是史笔如椽。编成堪为题襟续，唱罢应教画壁先。创自铁崖君后起，西湖传后后湖传。
将赴春闱道上口占
作者：施仁思
朝代：清

平堤芳草逐轻鞍，作客休歌行路难。宿雨困人迟逆旅，好风吹我上长安。山容黯淡含朝霭，天气阴晴带晓寒。竹里人家云里树，一齐都入望中看。
有赠
作者：施仁思
朝代：清

妾身心事未分明，一曲笙声送远行。大海瀛环三万里，神京路纪八千程。珍藏玄露成丹液，伫待春风报姓名。玉种蓝田君记取，裴郎端不负云英。
九日放舟山塘
作者：施何牧
朝代：清

老去登临兴未删，便乘小艇放溪湾。高原水浅苗初出，密树霜浓叶渐斑。半世功名随旅雁，百年心迹对秋山。黄花此日何岑寂，一笑层台懒更攀。
效诸将三首
作者：施何牧
朝代：清

万叠云山山外城，登陴一望气峥嵘。渠搜西去新传箭，弱水东来尽列营。有俟弦歌工化俗，且将靴帕学论兵。鬼方亲见高宗伐，奇绩无须三载成。关河日夕羽书传，亿万刍茭悉帑钱。不为陈师来紫塞，何缘转粟上青天。至尊减膳龙庭外，诸将忘身虎旅先。自古足兵谋足食，四方愿祝屡丰年。天山八月朔风吹，两道飞符并出师。突骑全凭白马将，弯弓已毙射雕儿。金城旧日屯充国，瀚海今朝斩郅支。蠢尔西戎稽颡后，还祈干羽格诸夷。
效诸将三首·其一
作者：施何牧
朝代：清

万叠云山山外城，登陴一望气峥嵘。渠搜西去新传箭，弱水东来尽列营。有俟弦歌工化俗，且将靴帕学论兵。鬼方亲见高宗伐，奇绩无须三载成。
效诸将三首·其三
作者：施何牧
朝代：清

天山八月朔风吹，两道飞符并出师。突骑全凭白马将，弯弓已毙射雕儿。金城旧日屯充国，瀚海今朝斩郅支。蠢尔西戎稽颡后，还祈干羽格诸夷。
效诸将三首·其二
作者：施何牧
朝代：清

关河日夕羽书传，亿万刍茭悉帑钱。不为陈师来紫塞，何缘转粟上青天。至尊减膳龙庭外，诸将忘身虎旅先。自古足兵谋足食，四方愿祝屡丰年。
晓发泰安
作者：施何牧
朝代：清

客心晓逐五更鸡，马首东南月未西。峰逼天街星影动，岸崩河曲水声迷。枣花浥露垂荒井，麦穗临风压大堤。书剑飘零今五十，不如归钓老磻溪。
荼蘼叹
作者：施何牧
朝代：清

荼蘼枝亚牵成屋，荼蘼花满香浮谷。南邻西邻招不来，风落残花惊簌簌。蘋藻春芹竟川绿。
赠焦山人
作者：施何牧
朝代：清

泠泠秋阁大江临，中有幽人襺玉琴。一自《霓裳》檀板歇，几回铁瓮戟枝沈。孤钟断续迷寒雨，冷焰高低起暮阴。此日孝然如可作，白头肯负紫芝心。
学使西山张公修二泉书院成志喜
作者：施佩鸣
朝代：清

残碑前代委荒榛，再睹云阶景物新。此地独兼山水胜，如公不愧士夫真。发挥松籁流余韵，探讨泉源接后津。曾是文庄题尚德，只将吾道付完人。
望山庄
作者：施国义
朝代：清

几处花飞淡远天，夕阳芳草带晴烟。声声布谷催人急，野老荷锄归暮田。历落村前一小亭，萧疏松竹映溪清。呼朋载酒乘凉好，静对閒鸥立晚汀。
望山庄·其一
作者：施国义
朝代：清

几处花飞淡远天，夕阳芳草带晴烟。声声布谷催人急，野老荷锄归暮田。
望山庄·其二
作者：施国义
朝代：清

历落村前一小亭，萧疏松竹映溪清。呼朋载酒乘凉好，静对閒鸥立晚汀。
金史详校成书十卷自序卷端附题于后
作者：施国祁
朝代：清

闲消我有肆帘风，寓墨金源旧事丛。野史功臣惭褚补，圭斋诤友悔刘通。书钞冷局仇难遍，字订讹传拟未工。长此一编深箧底，敢言载笔附群公。
题胡欧庵诗钞后
作者：施国祁
朝代：清

多能天遣秀羸偿，倦客吟镫半倚床。静里维摩聊示疾，愤来元晏竟成狂。逸民待刻碑头字，回陌难钞《肘后方》。扶病重寻石湖赋，夜深深礼大医王。
咏古
作者：施坤
朝代：清

仗剑出昭关，投吴秉节钺。一出败荆师，再起复全越。英风震五湖，霸图日突兀。奈何长寇雠，忠言不能入。君王赐属镂，臣罪当诛灭。鸱夷江水寒，天地泣壮烈。转眼问吴宫，繁华久歇绝。青青馆娃柳，泠泠苏台月。长啸海天空，凉飙振林樾。
咏残牡丹
作者：施坤
朝代：清

东风吹老碧桃枝，偏尔能开倾国姿。垂首似含亭北恨，折腰如怨马嵬时。残香尚足惊丹卉，剩粉犹堪入品题。寄语东君好珍重，莫教风雨葬西施。
地瓜行
作者：施士升
朝代：清

葡萄绿乳西土贡，荔支丹实南州来。此瓜传闻出吕宋，地不爱宝呈奇材。有明末年通舶使，桶底缄藤什袭至。植溉初惊外域珍，蔓延反作中邦利。白花朱实盈郊原，田夫只解薯称番。岂知糗粮资甲货，唪唪可比蹲鸱蹲。海隅苍生艰稼穑，惟土爱物补硗瘠。不得更考范氏书，丰年穰穰满阡陌。
蜂房
作者：施士升
朝代：清

岁岁分房夥，添丁合贺蜂。生涯资蜜课，眷属聚花封。户墐秋冬月，衙随晓暮钟。芳邻通问讯，金使屡相逢。
螳斧
作者：施士升
朝代：清

莫笑么么力，森然斧奋螳。剑同沙蟹拥，怒比水虫张。猛气琴先觉，雄心辙敢当。蝉边黄雀在，劝尔善刀藏。
依仁晚道
作者：施士安
朝代：清

踯躅开山路，傍昏未即安。柳疏斜影度，鸦老暮枝寒。客过云空驿，舟停棹一竿。草萋添晚翠，蝉夥沸晖残。征马后先逐，荒村烟火团。漫嗟风景暮，饶得水云宽。
东郊行
作者：施士燝
朝代：清

行行傍阡陌，独立思躇蹰。四望云山阴，萧萧见里闾。羊牛各依群，寻草过荒墟。野田有遗穗，鸟雀饱其馀。晚憩方塘岸，游心狎群鱼。鸳凫与白鹭，翩翩飞向余。落日荒郊外，竹树转萧疏。徐徐步月归，酌酒乐何如。
赪桐花
作者：施士燝
朝代：清

嘉卉向荣日，翘翘百尺桐。阴浓金井北，蕊缀玉楼东。未绽离离乳，先攒六六丛。龙门看似霁，焦听净于穹。花茜三春暖，凤翻五色风。菶萋应待翙，梓椅谩誇同。
鹿耳门夜泊
作者：施士膺
朝代：清

寂寞江干暮，长樯漾碧危。湖平宵气净，戍僻漏声迟。孤客停桡处，晴川独棹时。静观星斗阔，却笑水云私。一苇无涯系，双凫似我知。钟声峰外尽，数问夜何其。
荆山寺
作者：施天骅
朝代：清
体裁：七言律诗

荒寺无人虫自吟，断崖行处薜萝侵。山衔草木岚光碎，水漾芙蕖夕照深。风急戒坛传静铎，漏寒城郭送秋砧。芦花细雨潇潇响，疑有鱼龙听梵音。
风洞山景风阁联
作者：施学夔
朝代：清
体裁：联

郁郁佳气；泱泱大风。
石门道中
作者：施学韩
朝代：清

渔唱依稀过野塘，炊烟四起入苍茫。一枝柔橹水天阔，满港芦花客梦长。何处孤村无好酒，却留明月送还乡。明朝小泊临平路，渴就山泉细细尝。
挽张之洞联
作者：施宝章
朝代：清
体裁：联

宰相须读书，合茹古涵今数十年，发为元老壮猷，请看温室纡筹、大江保障；文章能活国，只旧学新知一二语，留作吾侪名训，无虞六经束阁、三史填尘。
望海
作者：施家珍
朝代：清

凭阑目送几飞鸿，无数归舟趁晚风。一抹夕阳天外挂，潮声似在港门东。
送别邹仪可司马归东粤
作者：施家珍
朝代：清

良吏诚难得，闾阎免渴饥。无襦歌五裤，有麦喜双歧。交谊能终始，浇风赖转移。攀辕留不住，合立去思碑。
偶樵寄示旧作藤鼓行三章歌以和之
作者：施山
朝代：清

苍梧羊石端州门，以藤为鼓吾所闻。君于三鼓曾见一，作诗气压千人军。明臣灭贼根株绝，更挽妖藤宝刀？。团团冒以黄牛皮，罚令司更赎前孽。二百年来乱夷狄，腾腾击鼓鼓欲裂。大臣鞶带曾三锡，辱国丧师不可说。坐令米贼轻国宪，南纪滔滔日流血。即今鼙鼓中原息，西北萑苻未诛灭。安得拔钉褫牛皮，老藤十丈复联结。皇灵感物变顽性，飞渡黔山斩萌蘖。归来作颂镌其功，藤皮坚滑刀如风。岐阳之石蛮溪铜，以比尔鼓将毋同。云台马武山林雄，中兴汉代声隆隆。谁知顺逆妖祥异，湖海犹忧伏莽戎。
偶樵寄示旧作藤鼓行三章歌以和之
作者：施山
朝代：清
体裁：古风

苍梧羊石端州门，以藤为鼓吾所闻。君于三鼓曾见一，作诗气压千人军。明臣灭贼根株绝，更挽妖藤宝刀�。团团冒以黄牛皮，罚令司更赎前孽。二百年来乱夷狄，腾腾击鼓鼓欲裂。大臣鞶带曾三锡，辱国丧师不可说。坐令米贼轻国宪，南纪滔滔日流血。即今鼙鼓中原息，西北萑苻未诛灭。安得拔钉褫牛皮，老藤十丈复联结。皇灵感物变顽性，飞渡黔山斩萌蘖。归来作颂镌其功，藤皮坚滑刀如风。岐阳之石蛮溪铜，以比尔鼓将毋同。云台马武山林雄，中兴汉代声隆隆。谁知顺逆妖祥异，湖海犹忧伏莽戎。
偶樵寄示旧作藤鼓行三章歌以和之
作者：施山
朝代：清

苍梧羊石端州门，以藤为鼓吾所闻。君于三鼓曾见一，作诗气压千人军。明臣灭贼根株绝，更挽妖藤宝刀𢧵。团团冒以黄牛皮，罚令司更赎前孽。二百年来乱夷狄，腾腾击鼓鼓欲裂。大臣鞶带曾三锡，辱国丧师不可说。坐令米贼轻国宪，南纪滔滔日流血。即今鼙鼓中原息，西北萑苻未诛灭。安得拔钉褫牛皮，老藤十丈复联结。皇灵感物变顽性，飞渡黔山斩萌蘖。归来作颂镌其功，藤皮坚滑刀如风。岐阳之石蛮溪铜，以比尔鼓将毋同。云台马武山林雄，中兴汉代声隆隆。谁知顺逆妖祥异，湖海犹忧伏莽戎。
吾庐
作者：施山
朝代：清

万壑吾庐外，萧然一布衣。家贫亲老易，地僻客来稀。开卷前贤过，穷居世事违。坐看小乌雀，街食向巢飞。
咸丰三年冬贷粟钱江农人张国震馈钱以济是日暴风不止先王母倚闾忧甚距今十九岁矣感怀成诗
作者：施山
朝代：清

百历冰霜年少日，一钱生死感人恩。饥寒岁暮亲垂老，风浪江干日已昏。祷佛炉烟归未绝，极天坟树远无痕。天涯又怆清明近，麦饭何时拜墓门。
庚午春日天门城边看灌麦
作者：施山
朝代：清

嶓冢东流日变迁，淤湖春麦绿成田。渐繁生齿兵戈后，试数儿童陇亩前。西顾犹愁回纥马，南漕久废运河船。谈何容易匡时略，搔首斜阳古郭边。
蒲圻城头晚眺有怀仲丹都中
作者：施山
朝代：清

山山黄叶兼红叶，松竹萧森掩映之。云里谯楼双塔迥，鸟边暮雨片帆迟。风光绝妙秋深后，客思苍然独立时。忽见洞庭霜橘至，故人京国最相思。
闻客话滇南
作者：施山
朝代：清

槟榔花发碧鸡山，昔有藩王镇百蛮。歌舞销沈宫殿废，乱云犹拥七星关。
题赵州王节妇画水
作者：施山
朝代：清

赵州古寺嫠王氏，画壁流观吴道子。精魂白日游九泉，倒卷黄河入腕底。波澜于古真莫二，毫端潋滟涵元气。晴昼如闻风雨鸣，空堂疑有鱼龙至。鳞鳞闪动不敢扪。安得巨掌擘海门。飒然冥顼忽飞入，炎官赤帝皆惊奔。或愁异日冬寒恶，地冻天冰受椎凿。嶙峋纯是血点凝，百劫千灾岂销铄。高风萧萧环翠阁，海客南归袖云壑。秋成不劳忧旱乾，万棱农田绕山郭。田间寡妇拾穗同，怜渠耕石恒年丰。犹传黄鹄孤飞日，恶浪惊涛泪眼中。
黄鹤楼联
作者：施山
朝代：清
体裁：联

白云黄鹤，四顾苍茫，有好诗传九百年前，楼阁重新谁更上；词客神仙，一流人物，看东湖在三千里外，海潮不到我能来。
端阳前二日度荨麻岭
作者：施彦士
朝代：清

五月荨麻岭，轻裘晚尚凉。椒才铺地紫，麦待伏天黄。数点犁云犊，千蹄曝石羊。深山消溽暑，人境即仙乡。
斗鸡山
作者：施彦恪
朝代：清
体裁：五言律诗

虚境穿幽过，苍岩复共攀。刺空双石起，传是斗鸡山。芥羽纷苔迹，花冠带血斑。世人争竞苦，为尔动悲颜。
游敬亭山翠云寺
作者：施念曾
朝代：清
体裁：五言律诗

曲径通幽僻，攀藤渡石桥。松风寒古寺，樵路出重霄。废碣寻僧话，山禽向客招。空濛青不尽，春树万家遥。
云仙引
作者：施掌珠
朝代：清

纱幔风凄，妆楼月惨，重来问字销魂。缘底事，遽归真。千呼万呼无语，画里风姿俨若存。弱女啼红，娇儿衣白，触目酸辛。难堪奉倩伤神。叹失却、芦帘对咏人。收拾芸编，表扬藻采，细勒贞珉。自愧疏才，春风曾坐，何物能将寸意申。数卷金经，浣薇自写，联答师恩。
次洪玉明词兄秋郊韵
作者：施明德
朝代：清

郊原木叶疏，落日送飞鸟。山园橘柚垂，青多黄尚少。小池荷盖残，红花开水蓼。角巾步怀人，翘首望天杪。归途出野桥，微茫村径绕。行行值上灯，思诗尚未了。
继侄感赋
作者：施明德
朝代：清

叔原当父昔贤评，豆子豆枝一本生。续祀何难羞伯道，抚孤不易忆程婴。成年惟愿敦诗礼，处世还期伴读耕。祇为桑榆供晚境，请缨非敢望登瀛。
谒台北圣庙
作者：施明德
朝代：清

驻马龙峒畔，来参阙里堂。庄严新庙宇，宏壮古宫墙。礼乐衣冠济，春秋俎豆香。文风欣振起，道德自洋洋。
辛未1931岁旦书感
作者：施明德
朝代：清

历尽山河吃尽酸，韶华空度月初团。依人彻夜当牛喘，伏枥多年效蛰蟠。岁晚祭诗追贾岛，春寒问卜忆袁安。神仙赐偈期三纪，素志方酬壮大观。
堤上
作者：施昭澄
朝代：清

三更堤上如昼明，阵阵清风间水声。几个茅庐门尽掩，满天烟月少人行。
阳羡道中
作者：施昭澄
朝代：清

尽日舟行罨昼溪，铜官山色晚烟迷。孝侯祠下迎神罢，一树昏鸦向客啼。
刘芙初招访高子水居
作者：施晋
朝代：清

刘吼隔宿折简呼，引我幽梦落五湖。梦中峨峨双艖发，凌风窅然入太虚。四围峭茜千嶂列，当心皎镜一月孤。银台金阙仿佛见，羽衣翠葆纷纶趋。七十二峰忽破碎，黑螭喷雾龙藏珠。云中危楼插天半，中有一老清而臞。人言此是高尚书，忠魂万古恋水居。此中读书良是可，所惜禾黍连邱墟。魂悲骨慄抚枕吁，酒肠夜半鸣辘轳。廉颇老矣尚健饭，其奈腹疾如何鱼。眼前清境到不得，得勿悔作高阳徒。鸬鹚一杓鸬鹚卮，我行出入与尔俱，而今崇我胡为乎？晚来解酲进一斗，翻身跳入壶公壶，湖中之乐乐何如。
踏莎行
作者：施晋
朝代：清

蝶困眠花，莺娇坐树。东风帘外销魂处。闲看淡影过秋千，日长深院团飞絮。槅展冰纹，屏开翠羽。炉烟袅尽沉檀炷。树头一抹敛微云，明蟾逗破黄昏雨。
鹊桥仙
作者：施晋
朝代：清

圆冰对罢，真珠卷却，纤手金猊初炷。柳芽刚吐一些些，正春在、樱桃开处。催花风信，养云天气，雨色已浓如许。路长多分湿春衣。又何苦，匆匆归去。
全台绅商公燕台南馆，即席奉赠
作者：施景琛
朝代：清

落拓青衫泪欲盈，琵琶呜咽不成声。汉家伏腊今犹在，晋代衣冠近未更。燕雀处堂知自警，驽骀伏枥感哀鸣。尊前无限伤心事，抛却天涯旧弟兄。
台北厅长井村大吉招饮龟山第二发电所公廨，即席奉赠
作者：施景琛
朝代：清

相逢海外尽奇才，我亦何曾壮志灰。流水声中刚驻策，桃花香里又衔杯。吟风自笑诗如草，题石还愁字易苔。多感因缘联翰墨，群仙抗手上蓬莱。
台南馆开催茶话会即席赠台南、嘉义、阿堠三厅长
作者：施景琛
朝代：清

一帆直送马当风，高阁滕王酒正中。患难余生惊独客，遭逢盛会拜群公。山山水水身殊倦，燕燕莺莺语未通。憔悴形容新耳目，此行岂许作痴聋。
呈沄舫宗年伯
作者：施景琛
朝代：清

不才小阮久怀惭，贫富奚论北与南。汉室昔年惊党锢，晋廷今日尚清淡。故家燕子凄凉在，客岁梅花子细探。国事伤心知莫补，妇人醇酒学曹参。
工商会长木下新三郎开催园游会，口占奉赠
作者：施景琛
朝代：清

此生何福入仙乡，玉盏琼浆取次尝。杨柳楼台春未老，枇杷门巷日方长。谢君棋局丁丁响，荀令衣痕叠叠香。十里东风花事好，且从潘岳问河阳。
春夜会赤崁城
作者：施景琛
朝代：清

万家灯火六街尘，漉酒何妨脱角巾。绝似芳园桃李宴，鹿门春色十分匀。偶携铁砚走风尘，萍水相逢尽角巾。南月惊乌歌舞夕，红潮渐上颊边匀。
春夜会赤崁城·其一
作者：施景琛
朝代：清

万家灯火六街尘，漉酒何妨脱角巾。绝似芳园桃李宴，鹿门春色十分匀。
春夜会赤崁城·其二
作者：施景琛
朝代：清

偶携铁砚走风尘，萍水相逢尽角巾。南月惊乌歌舞夕，红潮渐上颊边匀。
林君薇阁饯别一力酒馆，感赋一律
作者：施景琛
朝代：清

抛砖引玉上吟台，争奈离筵酒又催。易水有歌终怛恻，扬州无梦枉疑猜。前头鹦鹉浑难诉，满地梨花亦可哀。恼煞薛涛笺骤贵，裙钗也解索诗来。
游瑞芳金山
作者：施景琛
朝代：清

群山万壑似荆门，瓦屋鱼鳞别有村。欧冶大开天地铸，邓钱终荷帝王恩。草人事业殊罗掘，瓯脱精华转保存。衮衮忧贫成底事，神州龙马待开源。
舟抵淡水，台湾总督联合官绅到车站欢迎，谨赋一律志谢
作者：施景琛
朝代：清

十年三度访瀛洲，破浪乘风纪壮游。难得衣冠观上国，敢将砥柱负中流。桑麻况味惊更改，桃李交情感唱酬。自是群公推挽重，舟车名刺不胜收。
蔡君法平两宴北投松涛园留题一律
作者：施景琛
朝代：清

岚翠无端落酒杯，隔帘人影费疑猜。骊歌宛转行将别，蝶梦依稀唤欲回。竹院似逢僧共话，蓬门半为我频开。桃花莫怨东风老，前度刘郎感又来。
赠台湾总督府属池浦和三郎、台南厅属牧野斌、盐务专卖所支配人钜鹿赫太郎
作者：施景琛
朝代：清

相逢海外若平生，谁主谁宾谢送迎。千里不胜轮铁倦，同文多感译鞮清。晓风残月余诗梦，豪竹哀丝带酒醒。东亚且联唇齿谊，两家门户各支撑。
赠台湾日日新闻社、台湾新闻社、台南新闻社记者及南社、栎社、瀛社诸词宗
作者：施景琛
朝代：清

肠断桄榔黯黯天，弃民身世有谁怜？东山丝竹中年感，北海琴樽异地缘。田岛英风怀五百，孔门遗教仗三千。诗人寄托原余事，此去休忘祖逖鞭。
赠嘉义厅长津田毅一
作者：施景琛
朝代：清

宋嫂鱼羹压卓炉，居然有鸟唤提壶。万花帘慎开宫锦，五马门庭拜郡符。迟我贾生犹太息，壮君宗泽共三呼。玉颜若问春消息，胜得珠江蛋妇无。
赠李景韩参事
作者：施景琛
朝代：清

羽扇纶巾望若仙，未容身世学寒蝉。多君情谊非关酒，如我功名不值钱。四座看花饶眼福，十年骑鹤博腰缠。故家今日萧条甚，愿与牵萝托仔肩。
赠林叔臧京卿
作者：施景琛
朝代：清

椒糈登筵岁又新，朝衣恍惚认京尘。东西莫说吴和越，朝暮谁分楚与秦。万事都成黄雀后，两家难共绿杨春。七鲲风月同杯酒，热闹场中冷落人。
赠林君季商
作者：施景琛
朝代：清

醉眼愁看姊妹花，后庭犹自唱天涯。倦游竟下陈蕃榻，病渴新尝陆羽茶。都尉风流年尚少，周郎月旦愿非奢。此间虽乐应思蜀，记否长安帝子家？
赠林君景商
作者：施景琛
朝代：清

十载深交俨弟兄，登堂拜母并班荆。花时箫鼓吟身健，枌社衣冠酒趣生。行色旧曾遍湖海，才名早已动公卿。谤书盈箧终何碍，一剑天涯为不平。
赠林君薇阁
作者：施景琛
朝代：清

东风一曲倚檀槽，杜牧风流亦足豪。得友且拚元亮酒，愤时况读屈原骚。懒云身世嗟吾倦，馋水功名羡汝高。知否三山弦诵夕，莘莘学子故人袍。
赠民政长官高田元治郎
作者：施景琛
朝代：清

扶桑东去水淙淙，风度端凝忆曲江。五日岂存京兆想，十年定见健儿降。酒龙诗虎罗官廨，玉敦珠盘笃友邦。故国改弦吾辈责，尊前热血已盈腔。
赠赵君云石
作者：施景琛
朝代：清

海外论诗浪得名，英雄儿女罄平生。伤心故国家何在，横涕新亭岁几更。笑我才华成画饼，叹君骨肉等分羹。中原今日还多事，鹤唳风声处处惊。
赠辜君显荣
作者：施景琛
朝代：清

中年豪气未消除，博得奇勋愿不虚。苏武寄书犹有雁，冯驩弹铗岂无鱼。齐盐北海恒通市，汉扇南阳自结庐。尊酒论交裙屐盛，管弦声里月明初。
赠连君雅堂
作者：施景琛
朝代：清

十年阔别久无书，时局艰难况起居。热泪不知何处洒，愁眉能得几回舒。唐宫忍见衔花鹿，汉室宁忘得水鱼。差幸武灵犹变法，吾生百愿傥非虚。
赠郭君任之
作者：施景琛
朝代：清

鸱夷海外赋归与，长袖多财绰有余。梓里十年还树木，党庠万卷竟藏书。江流自古无人转，国难何时待汝纾？争奈蛾眉偏见嫉，满天风雨梦棕榈。
赠陈君少铁
作者：施景琛
朝代：清

故山猿鹤近何如，愧我年来懒寄书。李郭同舟催解缆，朱陈成里看牵裾。却惊才调归群季，莫笑生涯等老渔。裘马五陵多不贱，青衫落拓独愁予。
赠魏君润庵
作者：施景琛
朝代：清

笔削春秋一席分，词锋曾扫万人军。旗亭送别歌三叠，舞榭催归酒半醺。弹指年华成逝水，酸心门巷易斜曛。放翁团扇家家画，声价如侬值几文？
题洪君逸雅兰石图
作者：施景琛
朝代：清

无限骚情笔一枝，替花愁雨不胜悲。披图自叹身如蕙，幽谷宁忘托足时。
鹿耳门怀古
作者：施景琛
朝代：清

回首东隅叹已迟，奔潮澎湃亦云疲。延平地下应遗恨，锦绣河山付与谁。七鲲一舸下迟迟，东望颓垣力已疲。牵犬终羞过上蔡，河山今日属伊谁！
鹿耳门怀古·其一
作者：施景琛
朝代：清

回首东隅叹已迟，奔潮澎湃亦云疲。延平地下应遗恨，锦绣河山付与谁。
鹿耳门怀古·其二
作者：施景琛
朝代：清

七鲲一舸下迟迟，东望颓垣力已疲。牵犬终羞过上蔡，河山今日属伊谁！
思家
作者：施景舜
朝代：清

蟋蟀鸣四壁，落叶掩紫扉。空房生暮愁，王孙归不归。晨起望南天，悠然一雁飞。
秋日卧病
作者：施景舜
朝代：清

秋云漠漠压天低，秋风秋雨苦凄凄。病人枕上不成寐，落叶空庭络纬啼。
宿迁舟中即景
作者：施曜庚
朝代：清

下相劳行役，归舟趁晚风。橹摇蒙水碧，帆映夕阳红。隔浦炊烟起，沿堤麦穗丰。篷窗相对饮，项井话英雄。
辛亥夏赴邳州桃源决事感作
作者：施曜庚
朝代：清

入耳哀鸿遍野鸣，谁教胥吏复苛征。河流怒吼惊剽急，疑诉群黎疾怨声。捧檄长征正麦秋，利民愧少郑陂谋。舟车往复三千里，明月清风伴我游。
辛亥夏赴邳州桃源决事感作·其一
作者：施曜庚
朝代：清

入耳哀鸿遍野鸣，谁教胥吏复苛征。河流怒吼惊剽急，疑诉群黎疾怨声。
辛亥夏赴邳州桃源决事感作·其二
作者：施曜庚
朝代：清

捧檄长征正麦秋，利民愧少郑陂谋。舟车往复三千里，明月清风伴我游。
贺张百熙60寿联
作者：施有方
朝代：清
体裁：联

帝有恩言，永锡难老；臣襄庶政，咸与维新。
冬夜即事简景云客
作者：施朝干
朝代：清

山对重城倚槛看，无边竹柏隐云端。疏钟度水一声静，白月横天万影寒。早晚鱼飧从计拙，关山风雪识交难。犹闻公辈多才者，怀古苍茫语夜阑。
南旺
作者：施朝干
朝代：清

南旺台上朝光清，仙风送我西南行。浩歌却指海云出，七十二泉天际声。
寄汪存南
作者：施朝干
朝代：清

汪子豪气不可羁，昔我见之青溪湄。踉跄布袍半碎裂，白眼肯顾膏粱儿。堆阜峥嵘塞方寸，喑呜万里天风吹。长江大河入几席，黑龙向人头倒垂。子遗我书值除夕，反覆展看言数百。书久未报心茫然，祇恐匆卒孤肝膈。古来出处各有道，处非远志出小草。屈原怀石杜甫亡，轻薄为文苦颠倒。今子纪年逾二十，《齐谐》《博物》堪搜讨。我年较长逐飞鸿，照镜朱颜难自保。御沟杨柳春青青，忽思白下烟飘零。镫船鼓吹歌已矣，夜饮五子谁能醒。此时张君偕子卧，吾与蔡子行前庭。郭生自起添炉火，煮茗座上流芳馨。三更急雨鸣屋角，举头不辨河与星。悲喜变化在俄倾，辞家去里皆伶俜。吁嗟乎鸡虫得失无休歇，邮良一去骅骝蹶。劝子孤吟廿四桥，凄凉莫怨扬州月。
怀张暮青
作者：施朝干
朝代：清

故人春过白云岑，书札经年感别心。何日酒杯同洒泪，千秋怀抱独鸣琴。江清坐久寒花淡，风起帘开夜月深。遥忆谢公亭下路，一家歌咏有遗音。
游汪氏庄同沙根云作
作者：施朝干
朝代：清

春风吹客心，旷望倚乔林。忽见落花湿，方知流水深。野云留澹影，山鸟递清音。偶语空亭下，幽期好重寻。
申拂珊先生扈跸归自木兰
作者：施朝干
朝代：清

清尘云罕大蒐还，剑佩从容水石间。寒到五更衣上月，秋横数点马头山。塞门回指牛羊静，辇道平看竹木闲。几日天书新草罢，《车攻》高咏冠朝班。
空山
作者：施朝干
朝代：清

空山时向午，伫立依荆扉。客至鸟声乱，风生凉气微。泄云含夏木，疏雨带晴晖。且复倾茶碗，幽襟自不违。
覆舟行为张春帆作
作者：施朝干
朝代：清

十月那得飞霹雳，风来挟水水冲击。船头倒曳船底高，一声下落幽宫阒。众客争抱危樯出，徐上邻船各相觅。一客未见众悲伤，须臾却走过芦荻。张子负才气，志本轻江湖。渡江舟覆死亦易，慷慨尚与常人殊。我今为子喜无恙，神魂不定翻惊吁。太阴鼓气森黪黩，纠纷百怪来深谷。张口食人亦爱才，下士大笑奇士哭。冯夷傲睨舞且歌，千里万里无平陆。但使一日身不死，回身又向此中逐。嗟哉行路难，茫茫若登天。登天苦寥廓，行路忧迍邅。君不见发鸠山中有精卫，衔石填海海水逝。
邵伯埭
作者：施朝干
朝代：清

早发平湖口，惊看绝岸虚。水中生白屋，木杪接行鱼。世忆南朝远，筹非太傅疏。欲裁《沟洫志》，感叹望青徐。
闻琵琶
作者：施朝干
朝代：清

琵琶弦急对秋清，弹作关山久别情。借问黄河东去水，几时流尽断肠声。
壬辰1832春捧檄来澎随同芸皋观察查办抚恤蒙赐书画联扇赋诗申谢
作者：施模
朝代：清

福星载道海壖东，千里欣乘破浪风。地报偏灾移建节，士逢元礼仰宗工。种桑有术忠宣相，放赈因时富郑公。陋习革除施化导，从兹澎岛庆年丰。文章经济达丹墀，鹭岛荆襄见措施。政为救荒筹积贮，心存爱物起疮痍。法书唐代双钩帖，佳话东山一曲棋。感谢春晖垂普照，向荣小草许呈诗。
壬辰1832春捧檄来澎随同芸皋观察查办抚恤蒙赐书画联扇赋诗申谢·其一
作者：施模
朝代：清

福星载道海壖东，千里欣乘破浪风。地报偏灾移建节，士逢元礼仰宗工。种桑有术忠宣相，放赈因时富郑公。陋习革除施化导，从兹澎岛庆年丰。
壬辰1832春捧檄来澎随同芸皋观察查办抚恤蒙赐书画联扇赋诗申谢·其二
作者：施模
朝代：清

文章经济达丹墀，鹭岛荆襄见措施。政为救荒筹积贮，心存爱物起疮痍。法书唐代双钩帖，佳话东山一曲棋。感谢春晖垂普照，向荣小草许呈诗。
随办赈务毕作长歌四十韵为蒋怿庵刺史志别
作者：施模
朝代：清

潇湘云梦山水清，人杰地灵公诞生。幼习诗书趋庭训，沈潜经史掇科名。帝为苍生选廉敏，不重词臣重令尹。温陵自昔号冲繁，竹马欢迎称明允。伏沙雨牧岱江渔，含饴鼓腹歌乡闾。恺弟君子民父母，不宽不猛闻名誉。么么小寇扰边境，东南环海时告警。军兴旁午羽书驰，安抚驱除赖以靖。晋阶刺史功勋酬，澎湖重地借前筹。经济襟怀真体用，此心高并岳阳楼。居官念切利民愿，土瘠民劳民不怨。众擎易举劝殷殷，建设社仓供乏困。培养人材追文翁，创脩学舍继前功。潭州岳麓缅先哲，惨淡经营计始终。鲲身鹿耳称天险，遴选贤能登荐剡。凿齿雕题风渐移，筹边著绩职无忝。甘棠留爱口碑传，吁求借寇意缠绵。来暮重歌慰众望，双旌遥莅庆蝉联。下车先询民疾苦，旱魃为虐皆赤土。劳思焦心忧乐同，设坛步祷祈甘雨。秋深台飓骤尔来，咸雨飘零天降灾。赤子何辜愁惨甚，饔飧难继餐莓苔。地皆斥卤无积贮，颠沛流离悲失所。伤心惨目怜哀鸿，鹄面鸠形遍岛屿。痌瘝民瘼心徬徨，文书一纸达台阳。星飞挽粟资接济，狂风怒号阻艅艎。东瀛大令乞风力，每念穷黎增恺恻。扬帆稳渡后先登，勘视灾区筹民食。末僚捧檄来拯饥，鼎湾奎壁随驱驰。茕茕孤独呼庚癸，审户编丁无偏私。便宜发仓师汲黯，计口授食慎增减。国帑出入有常经，推广皇仁无遗滥。厦门观察旌旗临，分别抚恤济时心。长律五言烛一寸，佳章增答同球琳。茂才蔡子工音韵，训士通经徵学问。汪洋浩淼钟奇才，善诱循循开文运。下吏何幸坐春风，两月追随沐帡幪。事事禀承丛脞免，孺怀依恋增葵衷。濒行为公纪勋绩，自惭枵腹深悚惕。惟祝对扬承恩浓，黄堂晋秩宠三锡。
九日过十八滩遇兵艘连下
作者：施洪烈
朝代：清
体裁：五言律诗

客路重阳日，横帆十八滩。涛声摧壁立，山气助人寒。过客迷花渚，归师束锦鞍。书生今老矣，曾把宝刀看。
书怀
作者：施洪烈
朝代：清
体裁：古风

生年百感馀，落落未闻道。岂不历艰辛，河流修且浩。征马嘶春风，飞鹰掠秋草。清梦摇旦昏，出门伤怀抱。悁悁黄鹄心，愿依芳树老。
何君出扇头韩仲生窗竹诗率和
作者：施洪烈
朝代：清
体裁：五言律诗

千尺虚庭影，根盘斜石生。新篁吹午梦，老箨散秋声。月出当轩白，风高入画清。此君终不热，萧瑟有馀情。
和客子鹦鹉诗
作者：施洪烈
朝代：清
体裁：七言律诗

怜尔奇毛赋远思，隔窗宛转夕阳时。翻身却称雕栏小，记曲偏憎翠管迟。饮泻银屏怜客去，啄残金锁怪人知。聪明若被凡禽笑，何日开笼宿凤枝。
寄怀增江吴友日
作者：施洪烈
朝代：清
体裁：七言律诗

珠江回棹十年踪，遥望鳞飞百尺松。爱我莫题鹦鹉赋，思君重见鹧鸪峰。高楼雨色消兵甲，远树晴岚听鼓钟。已奏德星还聚井，应知膝上有人龙。
感怀
作者：施洪烈
朝代：清
体裁：七言绝句

小孤山上大孤山，滩下三姑江月湾。天柱石峰留客影，一肩风雨过梅关。
诸将四首·其一
作者：施洪烈
朝代：清
体裁：七言律诗

盖代声传汉将营，劳臣千载共知名。功成东北来江左，威服西南重楚荆。丞相祠堂留古柏，昆明池水失长城。即教尚父今犹在，无复磻溪钓玉璜。
诸将四首·其三
作者：施洪烈
朝代：清
体裁：七言律诗

楼船同日泛牂牁，勋业平分老伏波。已有陆生南粤纪，还劳汉主大风歌。当年宝玉江声壮，此地珍珠海气多。何事羽林来铁骑，却教鸣剑走关河。
诸将四首·其二
作者：施洪烈
朝代：清
体裁：七言律诗

墨缞声振粤江开，铜柱亲从击鼓来。载奠金城栖凤驿，移封珠户钓龙台。宫庭撤宴投醪赏，旗鼓连山拔帜才。谁道贤王偏尚武，雄风收尽海天回。
诸将四首·其四
作者：施洪烈
朝代：清
体裁：七言律诗

何人海上气飞扬，飒飒金戈入战场。一旅忽惊新草木，三军重固旧封疆。传闻羽檄閒书记，频遣梯航抑富商。江岸漫劳横铁锁，从天谁不识龙骧。
和沈融谷宫词之一
作者：施湛
朝代：清
体裁：七言绝句

罗带绡衣映渌波，霓裳舞罢发清歌。承恩纵得筵前醉，无那东风惹恨多。
咏冬梅
作者：施湛
朝代：清
体裁：七言律诗

移来何处岁寒姿，为爱清幽折数枝。游子误惊梅信早，征人谩道雁书迟。芳含陶径花黄日，香吐梁园雪满时。疏雨夜闻窗外滴，青缣帐冷不胜悲。
壬辰1832春捧檄来澎随同芸皋先生观察查办抚恤蒙赐书画联扇赋诗申谢
作者：施澹人
朝代：清

福星载道海壖东，千里欣乘破浪风。地报偏灾移使节，士逢元礼仰宗工。种桑有术忠宣相，放赈因时富郑公。陋习革除施化导，从兹澎岛庆年丰。文章经济达丹墀，鹭岛荆襄见措施。政为救荒筹积贮，心存爱物起疮痍。法书唐代双钩帖，佳话东山一局棋。感谢春晖垂普照，向荣小草许呈诗。
壬辰1832春捧檄来澎随同芸皋先生观察查办抚恤蒙赐书画联扇赋诗申谢·其一
作者：施澹人
朝代：清

福星载道海壖东，千里欣乘破浪风。地报偏灾移使节，士逢元礼仰宗工。种桑有术忠宣相，放赈因时富郑公。陋习革除施化导，从兹澎岛庆年丰。
壬辰1832春捧檄来澎随同芸皋先生观察查办抚恤蒙赐书画联扇赋诗申谢·其二
作者：施澹人
朝代：清

文章经济达丹墀，鹭岛荆襄见措施。政为救荒筹积贮，心存爱物起疮痍。法书唐代双钩帖，佳话东山一局棋。感谢春晖垂普照，向荣小草许呈诗。
挽张之洞联
作者：施焕
朝代：清
体裁：联

公诚金汤大局臣，匡济忧危、扶持名教，家仍清素、朝赖孝慈，暌违几何，去岁独瞻依北斗；我亦桃李一分子，溯回汉水、景仰钟山，法立宪章、学存国粹，著述云富，此日空泪洒南皮。
竹溪三兄自甘至郑扶病赴扬赋此送别
作者：施燕辰
朝代：清

谈笑究何长，揖别难徐徐。雁行又南北，从此埙篪殊。忆昔事亲日，承颜欢有余。忽忽几经年，各作风尘驱。儿女及婚嫁，疾病须匡扶。入门向问讯，叹息言清臞。瞻彼田舍子，岂复离斯须。贵者不如贱，反为仕所拘。寒月照征程，秋风吹短裾。相持一樽酒，渺渺何愁予。愿言各努力，弗虑功名虚。富贵我亦易，充盈人所虞。行成身当退，松菊可自娱。
青陵台
作者：施燕辰
朝代：清

青陵台下美人咽，青陵台上君王悦。见妾容颜不见心，妾颜如玉心如铁。无情白练送蛾眉，人读遗歌空泪垂。莫向青陵台下过，女贞树黑杜鹃悲。
留别聂象铉时象铉亦将行
作者：施玫
朝代：清

风雨篝灯一载情，送君翻笑别君行。漫将老泪沾双袖，已被狂名误半生。杜甫秋吟多感慨，坡公春梦太分明。前途亦有谋生策，负郭闲田莫废耕。
师泉井赞
作者：施琅
朝代：清
体裁：五言绝句

海岛已无泉，三军几断烟。贞诚虔拜祷，汲引任回旋。
台阳腊除杂咏
作者：施琼芳
朝代：清

舌耕初放暇，已是卖联时。履袜新正计，工谋润笔资。债主催今夕，逋家约过年。扣门忙丙夜，已是过年天。糖黍亲朋馈，无题谢惠偿。诗心纷岁务，非为学刘郎。綵胜丝笼贮，花娘唤玉人。喜他连理样，今岁是双春。当空焚片楮，天马比骧腾。不假韩韦画，神通有法乘。昔日凌烟阁，今朝士庶门。李唐无寸土，秦尉像长存。寓象藏佳境，当门倚数株。来春生意满，此蔗竟先枯。床母与床公，今宵同守岁。帷灯彻晓明，茶酒香风细。儿小未谙用，分钱寄母奁。欲知年渐长，扑满旧痕添。人心计算长，一食留馀地。社饭想明年，谁知高后意。
台阳腊除杂咏·其一
作者：施琼芳
朝代：清

舌耕初放暇，已是卖联时。履袜新正计，工谋润笔资。
台阳腊除杂咏·其七
作者：施琼芳
朝代：清

寓象藏佳境，当门倚数株。来春生意满，此蔗竟先枯。
台阳腊除杂咏·其三
作者：施琼芳
朝代：清

糖黍亲朋馈，无题谢惠偿。诗心纷岁务，非为学刘郎。
台阳腊除杂咏·其九
作者：施琼芳
朝代：清

儿小未谙用，分钱寄母奁。欲知年渐长，扑满旧痕添。
台阳腊除杂咏·其二
作者：施琼芳
朝代：清

债主催今夕，逋家约过年。扣门忙丙夜，已是过年天。
台阳腊除杂咏·其五
作者：施琼芳
朝代：清

当空焚片楮，天马比骧腾。不假韩韦画，神通有法乘。
台阳腊除杂咏·其八
作者：施琼芳
朝代：清

床母与床公，今宵同守岁。帷灯彻晓明，茶酒香风细。
台阳腊除杂咏·其六
作者：施琼芳
朝代：清

昔日凌烟阁，今朝士庶门。李唐无寸土，秦尉像长存。
台阳腊除杂咏·其十
作者：施琼芳
朝代：清

人心计算长，一食留馀地。社饭想明年，谁知高后意。
台阳腊除杂咏·其四
作者：施琼芳
朝代：清

綵胜丝笼贮，花娘唤玉人。喜他连理样，今岁是双春。
吾庐和放翁即用其首句
作者：施瑮
朝代：清

吾庐虽小亦佳哉，镇日人稀径自苔。山鸟声依风色入，庭花影共月光来。笔床茶灶随钱办，药圃瓜畦逐岁开。况是谢公楼不远，梦余聊复笑衔杯。
望张二恳圯不至
作者：施瑮
朝代：清

小别惊年过，情深搅梦思。每当花发候，便数尔行期。涧水流香细，林鸠唤雨迟。柴荆谁午扣，吟苦不成诗。
早梅
作者：施璲昭
朝代：清
体裁：七言绝句

点点寒霜飘未尽，朝来忽见数枝开。东皇岂解愁人意，先使庭梅报信来。
春日送姊
作者：施璲昭
朝代：清
体裁：七言绝句

分手河桥泪满衣，渭城三唱落花飞。那堪堤畔无情柳，摇飏东风送客归。
暮春嘱病
作者：施璲昭
朝代：清
体裁：七言绝句

感汝误怜不见别，想因错认作休文。如今但愿随春去，风舞杨花欲送君。
清明
作者：施璲昭
朝代：清
体裁：七言绝句

懒捲珠帘看燕飞，愁魂化蝶杳难依。清明情绪都萧索，炀帝堤边柳不肥。
独坐见月
作者：施璲昭
朝代：清
体裁：五言绝句

萧萧夜色凉，小院惊佳节。病骨不禁风，垂帘待秋月。
秋日
作者：施璲昭
朝代：清
体裁：七言绝句

飒飒悲风吹雁声，竹窗寒月露华清。残灯挑尽愁无寐，被冷香消漏四更。
秋闺二首·其一
作者：施璲昭
朝代：清
体裁：七言绝句

满院梧桐带翠凋，竹窗疏雨湿芭蕉。西风吹遍空闺冷，缕缕残香尚未消。
秋闺二首·其二
作者：施璲昭
朝代：清
体裁：七言绝句

雨过幽庭湿翠微，新凉初觉懒添衣。慵拈针线悲秋咏，几向西风怨落晖。
宋朝散郎孙公墓
作者：施绍武
朝代：清

甘蹈焚如祸，论忠到此难。身随一炬烬，骨并两宫寒。和议中朝耻，衣冠故垄残。翻嗟冷山使，生得返临安。
一斛珠·题瓶中桃花遗画
作者：施绮
朝代：清

龙须马乳。垂垂一架珠无数。墙东谁种桃花树。荣不同时，翠蔓枯相附。锦浪江翻三月暮。兰闺折取铜瓶贮。写生妙笔芬芳吐。活色生香，花在人千古。
送陈香谷明府入蜀
作者：施腾辉
朝代：清
体裁：七言律诗

云栈排空拥雪行，悬河百丈落滩声。惊沙乱石黄牛庙，故垒荒陵白帝城。四载蛮烟边塞梦，两秋淮水里闾情。此游漫比青天上，化蜀文翁奏治平。
严氏家庙松歌为秋樵丈作
作者：施补华
朝代：清

方练奇节天下崇，何人为表严司空。五百年来事隐约，依然祠庙菰城东。行人下马动凭吊，轮囷手抚当门松。白昼时闻飞霹雳，空堂宛欲腾蛟龙。摧颓老干出生气，盘屈孤根回曲衷。劲质何辞霜雪烈，精灵或与风云通。何来史氏致身录，肆口诬蔑言非公。宫中老佛既乌有，翠华安得中途逢。晚死差为十族计，耿耿何愧诸公忠。摩挲独叹后凋节，惨淡如见孤臣容。南枝苍苍鄂王墓，黛色郁郁丞相宫。爱惜亦期人勿伐，萧条却恨时难同。飘然时危一老翁，不忘祖德干戈中。手携画卷命题句，忠魂劲节相交融。危时永忆栋梁器，大材不藉丹青功。森然寒气入诗骨，笔端谡谡来长风。
伊拉里克河水利林文忠公遣戍时所开，所谓四十八坎儿也，贤者所至，有益于民如此
作者：施补华
朝代：清

海族群吹浪，疆臣远负戈。田功相与劝，水利至今多。垂柳家家树，回流处处科。白头遗老在，怀德涕滂沱。
出嘉峪关作
作者：施补华
朝代：清

健儿佩弓刀，骏马施鞍勒。问君将何之，遥遥温宿国。皇威轶汉唐，郡县分绝域。开济谅非才，劳役宁敢恤。暮宿嘉峪关，别酒破萧瑟。凌晨出西门，送客旌旗密。悲风浩浩来，瘦日荒荒出。登车一顾盼，凄然天地色。亲朋道旁揖，去去语言塞。有泪忍不流，百病搅胸臆。咄哉丈夫雄，作此久凄恻。区区万里怀，未许陈班识。干戈惊吾民，相与事休息。下服诸戎心，上扬群圣德。
南运粮行
作者：施补华
朝代：清

四分戎菽六胡麦，关里储粮千万石。迢递输军用百车，山关尽日闻鞭策。官骡苦瘦民骡肥，官车苦敝民车泽。民车已过伊吾西，官车踯躅敦煌碛。热风瀚海百疫生，冻雪阴山三伏积。运粮人畜还食粮，去日千钧到时百。花门出没昭莫多，更恐饥来肉不择。艰难暂饱古城军，深秋或者粮因敌。
去岁
作者：施补华
朝代：清

去岁逢兹夕，沂州听雨风。五更千里外，一我万愁中。仆散囊钱尽，驴鸣栈豆空。今年安吃饭，不怨校书穷。
双林逢姚子展
作者：施补华
朝代：清

延缘聊作苇间行，密友初闻喜更惊。乱后重逢疑隔世，愁中过慰胜同生。风尘面目恒饥色，患难文章变徵声。执手欷歔仍自笑，胸中五岳几时平。剩水残山孰主持，吞声踯躅泪如丝。真成杜老无家别，聊和陶公《乞食》诗。万户虫沙悲故国，三年薪胆在今时。欃枪痛扫非无日，投笔功名与尔期。
双林逢姚子展·其一
作者：施补华
朝代：清

延缘聊作苇间行，密友初闻喜更惊。乱后重逢疑隔世，愁中过慰胜同生。风尘面目恒饥色，患难文章变徵声。执手欷歔仍自笑，胸中五岳几时平。
双林逢姚子展·其二
作者：施补华
朝代：清

剩水残山孰主持，吞声踯躅泪如丝。真成杜老无家别，聊和陶公《乞食》诗。万户虫沙悲故国，三年薪胆在今时。欃枪痛扫非无日，投笔功名与尔期。
大风
作者：施补华
朝代：清

黄云天半波涛涌，惊飙震荡阴山动。酒泉城外军声喧，千帐忽作胡蝶翻。筚篥乌乌吹不起，硬雨著人攒万矢。辕门老卒曾出关，诸君未见边风颠。君不见，瀚海茫茫沙怒卷，人马吹空似蓬转。
将归留别萧穆敬甫
作者：施补华
朝代：清

枕上潮来万马声，寒镫孤馆梦魂惊。天空鸿雁传归信，岁晏妻孥忆远行。此会偶然同逆旅，相亲何意若平生。明年待尔孤山侧，千树梅花一笑迎。
忆家
作者：施补华
朝代：清

客行无远近，门外即天涯。落木秋将老，寒镫夜自花。霜清虫负户，风急雁啼沙。欹枕山楼静，沈沈独忆家。
慈仁寺谒顾亭林先生祠
作者：施补华
朝代：清

蔓草枯杨断客魂，朅来烟寺阅朝昏。云霄不傍诸甥贵，涕泪难忘老母言。短鬓萧疏临易水，长歌慷慨赋夷门。山头棠树花争发，杜宇声声万古冤。地老天荒万事非，徵书迢递此心违。远游关塞身将老，何处山陵泪独挥。著作必传羞待访，乡园虽好忍思归。双松谡谡经行处，惟有祠堂傍夕晖。
慈仁寺谒顾亭林先生祠·其一
作者：施补华
朝代：清

蔓草枯杨断客魂，朅来烟寺阅朝昏。云霄不傍诸甥贵，涕泪难忘老母言。短鬓萧疏临易水，长歌慷慨赋夷门。山头棠树花争发，杜宇声声万古冤。
慈仁寺谒顾亭林先生祠·其二
作者：施补华
朝代：清

地老天荒万事非，徵书迢递此心违。远游关塞身将老，何处山陵泪独挥。著作必传羞待访，乡园虽好忍思归。双松谡谡经行处，惟有祠堂傍夕晖。
托和奈作
作者：施补华
朝代：清

龟兹城东七十里，蝶飞燕语春风温。杨柳清随一湾水，桃花红入三家村。山童盘跚作胡舞，野老钩辀能汉言。苜蓿葡萄笑相献，年来渐识官人尊。
抵苏巴什甚热
作者：施补华
朝代：清

小驿苏巴什，由来险莫论。南山围似幛，西域凿为门。风热蝇仍扰，泉枯草不繁。劳人自今古，石上认车痕。
有作
作者：施补华
朝代：清

士女春游尚满山，马蹄潜度独松关。黑云惊压高城上，白刃旋飞大道间。踊跃貔貅千队入，凄凉门巷几人还。湖堤花树垂垂发，照眼浑疑战血殷。
朗公节帅为余营室阿城之旁筑圃数亩以资种菜作此奉谢
作者：施补华
朝代：清

我生四十载，赁屋苕溪皋。寸土非我有，愧彼墙上蒿。蝎来走秦陇，旅舍悲寂寥。安知万里外，享此堂宇高。暖日辉重檐，微风通疏寮。白翻一渠水，翠拂千柳条。谁为经营之，大将拥节旄。高牙罗壮士，广厦留吾曹。平生九九术，宁足虚席招。正当自隗始，适馆多英髦。公家西子湖，百顷堆烟涛。楼台亦未起，惜哉戎马劳。侧想功成归，岸帻湖上桥。访公话西事，一系苕溪桡。阿城富蔬果，薄采堪盈筐。手足劳有获，食之尤味长。我既居此屋，堂户生辉光。还乞数亩地，树艺屋之旁。引水别筑渠，垒土旋成墙。帐下貔虎士，畚锸十日忙。默计斯圃成，耒耜我手将。人苋紫成列，兔葵青分行。豆棚接瓜架，络纬鸣宵凉。在昔英雄人，闭户时晦藏。辛苦学种菜，猛志仍飞扬。我固非其徒，聊辟蓁芜荒。力耕无寄托，实事求充肠。赋命况穷薄，福泽宜自量。终朝饱鱼肉，无乃天所殃。我郡勤育蚕，亦复识其方。父老倘顾问，尚能言种桑。
秋感
作者：施补华
朝代：清

安边有策富强资，万廪千仓食司支。棉吐雪花似抱布，桑铺云叶算抽丝。玉河吐气精华聚，铜穴流膏鼓铸施。地利将兴人事待，功成终赖吏无私。
端午日同严秋樵劳巽卿袁孝宰南观饮酒
作者：施补华
朝代：清

鲥鱼出水菖蒲长，松陵江上逢端阳。龙舟竞渡事萧瑟，廉纤细雨僧堂凉。王瓜槜李那得致，白芷自袅炉中香。尚思佳节会良友，荒厨炙酒开蒲觞。严翁五十饱识字，鬓边白发垂秋霜。巽卿清疏孝宰静，坐中二妙谁能当。其余数子各媕雅，议论足令吾军张。皇天似为慰羁旅，此会难得非寻常。梅风拂槛助森爽，栀花蕉叶交芬芬。须臾酒罢客亦起，负手来往循长廊。默思稚齿过此日，榴花浓压东家墙。中山进士须似戟，婵娟小妹凝红妆。纷纷鬼妾与鬼马，杂遝左右相扶将。堂中悬挂好画手，抱看惊汗流如浆。西邻姊似斗心巧，停针不绣双鸳鸯。蒲人艾虎手自缚，为我插鬓驱灾祥。枇杷累累比金弹，杨梅细核夸先尝。二十年来讶飘忽，感时触事空自伤。儿童光景足摸拟，闭目往往游其乡。洗盏更酌不堪说，恐令四座沾衣裳。
萧大夫马歌
作者：施补华
朝代：清

驽骀䠎？满天下，执策而临叹无马。谁知世有萧大夫，独得名驹色丹赭。大夫起家军旅中，十年战伐多奇功。常骑此马入阵斗，四蹄风举行如空。大夫忠勇万人敌，此马肝胆能与同。陟深历险屡转战，巧随人意为西东。归来爱马如爱子，亲饲刍豆杂马僮。刀疮箭孔手摩抚，腾槽意若相感通。今年大夫死殉国，此马悲鸣惨不食。雄姿猛气顿销沈，拳毛脱落无颜色。愿为鬼马驰鬼雄，风雨阴森从击贼。部下健儿不敢骑，茹上词人早相识。方瞳峻耳形未殊，日日来看泪沾臆。呜呼人头畜鸣今更多，怀恩感义汝则那。少陵无人曹霸死，寂寞丹青奈汝何。
萧大夫马歌
作者：施补华
朝代：清
体裁：古风

驽骀䠎�满天下，执策而临叹无马。谁知世有萧大夫，独得名驹色丹赭。大夫起家军旅中，十年战伐多奇功。常骑此马入阵斗，四蹄风举行如空。大夫忠勇万人敌，此马肝胆能与同。陟深历险屡转战，巧随人意为西东。归来爱马如爱子，亲饲刍豆杂马僮。刀疮箭孔手摩抚，腾槽意若相感通。今年大夫死殉国，此马悲鸣惨不食。雄姿猛气顿销沈，拳毛脱落无颜色。愿为鬼马驰鬼雄，风雨阴森从击贼。部下健儿不敢骑，茹上词人早相识。方瞳峻耳形未殊，日日来看泪沾臆。呜呼人头畜鸣今更多，怀恩感义汝则那。少陵无人曹霸死，寂寞丹青奈汝何。
轮台歌
作者：施补华
朝代：清

胡麻叶大麦穗黄，百株垂柳干株杨。东村西村通桥梁，鸡鸣犬吠流水长。养蚕作茧家满筐，种豆绕篱瓜绕墙。趁墟日出驱马羊，秧哥杂沓携巴郎，怀中饼铒牛酥香。巴郎汉语音琅琅，中庸论语吟篇章。阿浑伯克衙前忙，分水雇役兼征粮。衣冠大半仍胡俗，郡县从新隶职方。轮台之悔思汉皇，穷兵西域晚自伤。后来岑著作，歌词尤慨慷。城头吹角雪茫茫，边风夜吼不可当。一川碎石挟之舞，误惊群燕翻空翔，至今诵之心悲凉。荒微忽变丰乐乡，天时地气应蓄昌。轮台之歌我继作，人间何处无沧桑。
过赛里木
作者：施补华
朝代：清

西域之国三十六，姑墨当今赛里木。刘平国碑我所搜，编入赵家金石录。永寿三年作四年，改元恩诏阻遥传。龟兹乌垒长怀古，策马亭亭汉月圆。
送戴子高
作者：施补华
朝代：清

一自凌生去，交游汝独亲。如何争战日，又作别离人。把酒檐花落，停舟浦草春。眼中朋旧少，行矣泪沾巾。好忆高堂泪，临行滴汝衣。黄金富天下，难买是春晖。雁断谁将信，乌飞失所依。白云时一望，应胜寄当归。
送戴子高·其一
作者：施补华
朝代：清

一自凌生去，交游汝独亲。如何争战日，又作别离人。把酒檐花落，停舟浦草春。眼中朋旧少，行矣泪沾巾。
送戴子高·其二
作者：施补华
朝代：清

好忆高堂泪，临行滴汝衣。黄金富天下，难买是春晖。雁断谁将信，乌飞失所依。白云时一望，应胜寄当归。
送王耔山赴疏勒二首
作者：施补华
朝代：清

虚堂悬莫邪，六月血风冷。森然墙壁间，魑魅不留影。路人何栗栗，宁与魑魅等。平生有肝胆，爱尔寒芒炯。吾且藏吾刀，百怪已知警。春宵忽龙啸，离别在俄顷。临行期烂醉，无奈孤怀醒。庄生夸剑术，斯义推未尽。太刚诚易折，惜哉此锋颖。将为绕指柔，宛转意难忍。置君刚柔间，光敛神愈静。一试百踌躇，砉然中其肯。万里既无归，何妨更万里。西行绝太荒，犹是乾坤裹。古人驰异域，战伐功可纪。蝎来战伐余，乱丝待君理。弱肉供强食，仍岁饱封豕。昨日是前生，今日生之始。伤禽怯鸣弓，闻筝亦惊起。幽囚别太阳，对烛聊小喜。养民如养狙，宁复矜鞭棰。人狙两忘猜，宛转随所使。火云生马头，冰月出马尾。手挽昆仑波，先为洗泥滓。葱岭在天半，东望万山底。一发酒泉城，故人应在此。
送王耔山赴疏勒二首·其一
作者：施补华
朝代：清

虚堂悬莫邪，六月血风冷。森然墙壁间，魑魅不留影。路人何栗栗，宁与魑魅等。平生有肝胆，爱尔寒芒炯。吾且藏吾刀，百怪已知警。春宵忽龙啸，离别在俄顷。临行期烂醉，无奈孤怀醒。庄生夸剑术，斯义推未尽。太刚诚易折，惜哉此锋颖。将为绕指柔，宛转意难忍。置君刚柔间，光敛神愈静。一试百踌躇，砉然中其肯。
送王耔山赴疏勒二首·其二
作者：施补华
朝代：清

万里既无归，何妨更万里。西行绝太荒，犹是乾坤裹。古人驰异域，战伐功可纪。蝎来战伐余，乱丝待君理。弱肉供强食，仍岁饱封豕。昨日是前生，今日生之始。伤禽怯鸣弓，闻筝亦惊起。幽囚别太阳，对烛聊小喜。养民如养狙，宁复矜鞭棰。人狙两忘猜，宛转随所使。火云生马头，冰月出马尾。手挽昆仑波，先为洗泥滓。葱岭在天半，东望万山底。一发酒泉城，故人应在此。
阿克苏守岁呈朗公
作者：施补华
朝代：清

四十六年风电走，一昔勾留亦何有？坐凭越酒发朱颜，起对胡天搔白首。小时空作英物期，老去谁怜贱士丑。命宫磨蝎如韩苏，闪闪箕星压牛斗。议论犹堪千载前，功名竟落万夫后。长劳吊客慰虞翻，哪复封侯询许负。咄哉投笔老西陲，已矣扶锄隐难亩。知己公偏爱惜深，归期我为低徊久。虎符龙节更临边，瓯脱华离还设守。扣囊愿出策二三，不获报君终报友。昆仑插汉青巉巉，铭功大字书蝌蚪。迎年箫鼓独愁听，送喜儿童聊笑受。我家老同知我心，自洗瘿瓢重酌酒。闹红丙夜簇华灯，生翠辛盘煎春韭。志业不逮文章工，造化依然在君手。试携长笛谱新诗，吹绿天涯万杨柳。
阿克苏有花，叶似淡竹，花似菊而小，五色均备而无香，中华所未有也。缠回以种，自俄国来，即名俄罗斯花。余以其名不雅，易之曰‘边城菊’，以诗纪之
作者：施补华
朝代：清

塞外幽花云锦色，佳种远传罗刹国。秋来偶傍野庭开，应为羁人慰萧瑟。任是无香也有情，怀风抱露态横生。从余唤作边城菊，颇似孤寒始得名。
题嘉峪关驿壁
作者：施补华
朝代：清

回首昆仑万叠山，黄沙白草几人还！名心我比班超少，不待封侯已入关！
题苏巴什驿壁
作者：施补华
朝代：清

万山尽作僧枯槁，沙尘三月焉耆道。春风先我出关来，不傍荒崖生寸草。茨墙土屋息征骖，一榻聊谋客睡酣。正过清明好时节，新莺旧燕满江南。
飞来峰
作者：施补华
朝代：清

谁将万柄青夫容，横空倒插成此峰。性情自出依傍外，气势尚在回翔中。孤根一削不盈尺，危乎殆矣逾玲珑。旁有巨穴幽且怪，以火来照天光通。苔纹迸裂石乳腻，蝙蝠侧翅惊盘空。松杉千尺覆其上，长根乱走如蛟龙。野亭一角就平衍，山光下射青濛濛。群流趋涧众响激，魂魄凄慄天无风。冷泉判事有苏老，风流照耀谁能同。我来但得遂佳赏，归将眼福夸邻翁。问尔几年辞印度，飞来傥有神灵护。冥冥雷雨满秋山，万石腾空待飞去。
马上闲吟七首
作者：施补华
朝代：清

牧羊移庄重岩下，春草初生水如泻。四山纵狗为防狼，百里骑驼堪代马。白布缠头两辫斜，布回风俗妇持家。密藏马乳旋成酒，细醮牛酥待点茶。父老传闻事事新，连城瓦屋似鱼鳞。山居只觉穹庐大，半住牛羊半住人。部落零星绕涧冈，朝朝膻肉与酸浆。浮生不及随阳雁，犹傍江湖食稻粱。雪鬓霜眉九十年，犹能骑马猛加鞭。儿童记得城中事，初铸乾隆普尔钱。家具无多岁几迁，暖衣深谷冷平川。山风吹黑娇儿女，始信城中出少年。椎冰凿雪谒官人，圣代重逢日月新。万里一心依北极，乾隆皇帝子孙民。
马上闲吟七首·其一
作者：施补华
朝代：清

牧羊移庄重岩下，春草初生水如泻。四山纵狗为防狼，百里骑驼堪代马。
马上闲吟七首·其七
作者：施补华
朝代：清

椎冰凿雪谒官人，圣代重逢日月新。万里一心依北极，乾隆皇帝子孙民。
马上闲吟七首·其三
作者：施补华
朝代：清

父老传闻事事新，连城瓦屋似鱼鳞。山居只觉穹庐大，半住牛羊半住人。
马上闲吟七首·其二
作者：施补华
朝代：清

白布缠头两辫斜，布回风俗妇持家。密藏马乳旋成酒，细醮牛酥待点茶。
马上闲吟七首·其五
作者：施补华
朝代：清

雪鬓霜眉九十年，犹能骑马猛加鞭。儿童记得城中事，初铸乾隆普尔钱。
马上闲吟七首·其六
作者：施补华
朝代：清

家具无多岁几迁，暖衣深谷冷平川。山风吹黑娇儿女，始信城中出少年。
马上闲吟七首·其四
作者：施补华
朝代：清

部落零星绕涧冈，朝朝膻肉与酸浆。浮生不及随阳雁，犹傍江湖食稻粱。
鸯歌行
作者：施补华
朝代：清

鸯歌十五工胡装，双吹辫发珠玉光。丰貂之冠孔翠饰，锦衣璀璨从风扬。春山连绵眉黛长，举袖轩轩来慰郎。援琴抱鼓坐一旁，调和音节初登场。胡歌咿呀听难晓，但觉闲情相缭绕。也似江南儿女痴，愁恨偏多欢乐少。歌声和沓舞参差，看君含笑把金卮。红闺昨夜春风暖，梦到君边君未知。
汉口竹枝词·其一
作者：施襄
朝代：清
体裁：词

元旦黎明拜岁忙，开门先向喜神方。试看黄道是何日，归女纷纷邀出坊。
汉口竹枝词·其七
作者：施襄
朝代：清
体裁：词

后湖喧闹是三春，把戏新奇影戏真。不怕有人偷看我，归来怕有打同人。
汉口竹枝词·其三
作者：施襄
朝代：清
体裁：词

踏青先上伯牙台，足底鞋新不染埃。走遍月湖堤十里，过河还到后湖来。
汉口竹枝词·其九
作者：施襄
朝代：清
体裁：词

纸炮铜钲楚水津，竹帘布幔满江滨。邻舟相近不相识，不看龙船看美人。
汉口竹枝词·其二
作者：施襄
朝代：清
体裁：词

娉娉袅袅坐如仙，客进门来即放鞭。满口请端元宝去，送郎元宝想郎钱。
汉口竹枝词·其五
作者：施襄
朝代：清
体裁：词

蛾眉那解礼瞿坛，逐队閒行女杂男。半为烧香半游戏，天都庵与宝林庵。
汉口竹枝词·其八
作者：施襄
朝代：清
体裁：词

艾绿蒲青重午时，家家一月挂钟馗。谁贫谁富从何辨，只看堂中端午旗。
汉口竹枝词·其六
作者：施襄
朝代：清
体裁：词

鹾务家来迥绝伦，坐玻璃轿去游春。不徒轿里人如玉，轿后跟随亦玉人。
汉口竹枝词·其十
作者：施襄
朝代：清
体裁：词

衫是轻罗裤是纱，深红浅白斗鲜华。香汤浴罢门前立，两鬓都簪茉莉花。
汉口竹枝词·其十一
作者：施襄
朝代：清
体裁：词

姊妹相邀看桂花，禅林兰若路非遐。乘舆直上三山径，不是商家即宦家。
汉口竹枝词·其十二
作者：施襄
朝代：清
体裁：词

千门万户换春联，炮竹如雷红满天。有屋一间灯一盏，安排春格在新年。
汉口竹枝词·其四
作者：施襄
朝代：清
体裁：词

观音生日拜观音，可有观音再世人。二月最宜晴十九，观音阁里去寻春。
半山茅庵
作者：施誉
朝代：清
体裁：五言律诗

未夕孤峰暝，山僧尽掩扉。减餐留客宿，种火待人归。雪冻松逾老，烟深笋自肥。篱边常卧虎，车马到来稀。
过稽亭岭吊麻祖洲
作者：施誉
朝代：清
体裁：五言绝句

易水荆轲去，寒鸦暮不飞。空余一片石，应长首阳薇。
和郭平巘别驾山中招饮原韵
作者：施谦吉
朝代：清

荼蘼香里又残春，雨歇林园树色新。节物已过修禊事，风光犹似永和人。放衙蜡屐登临晚，载酒题诗赏识真。知是细侯怜竹马，咏归灯火避行尘。
庚辰正月偕素川刘子雨华族叔入都留寓从祖比部公邸舍
作者：施谦吉
朝代：清

春风并辔意如何，上国年来更复过。霄汉雨晴双阙迥，岩城雪净六街和。吹竽自愧文章旧，投辖终叨礼遇多。画省香消频剪烛，来朝还喜促朝珂。
大光明殿步虚词
作者：施远恩
朝代：清

巍巍金阙耸瑶天，羽盖朱轮满大千。惭愧野人樗散甚，侍香亲到至尊前。诵彻琅函玉笈文，月华如水夜初分。琉璃世界通明殿，香气蒸成五色云。洞阙玲珑网户开，金虬导我玉京回。道人报国无他愿，只祝风调雨顺来。
大光明殿步虚词·其一
作者：施远恩
朝代：清

巍巍金阙耸瑶天，羽盖朱轮满大千。惭愧野人樗散甚，侍香亲到至尊前。
大光明殿步虚词·其三
作者：施远恩
朝代：清

五铢衣覆九霞裙，上界颁来十赍文。何处飞翔双白鹤，夜深还拜玉晨君。
大光明殿步虚词·其二
作者：施远恩
朝代：清

诵彻琅函玉笈文，月华如水夜初分。琉璃世界通明殿，香气蒸成五色云。
大光明殿步虚词·其四
作者：施远恩
朝代：清

洞阙玲珑网户开，金虬导我玉京回。道人报国无他愿，只祝风调雨顺来。
山居即事
作者：施远恩
朝代：清

秋声动岩壑，爽气满柴关。红叶高低树，白云远近山。肩因长病耸，发为苦吟斑。宠辱浑閒事，浮名似可删。
秋兴
作者：施远恩
朝代：清

愁破方知酒有功，酒杯尽日不教空。飘萧败叶千山雨，零乱寒花一径风。小摘晚菘含露碧，试尝新橘带霜红。閒中自有消閒趣，底事矶边理钓筒。
老朴行
作者：施远恩
朝代：清

环山百年树，其名曰沙朴。婆娑烟雨姿，分荫到邻屋。具兹千霄材，应入工师目。托根不得地，远弃在南服。绳尺恐难施，拥肿更蜷曲。鸱鸮巢其巅，蝼蚁穴其腹。生意良已尽，雨露非不渥。未充梁栋选，颇避斧斤斸。安知终天年，非以不材福。至哉庄生言，宁甘老荒谷。
老桂行
作者：施远恩
朝代：清

阶前双桂高百尺，势凌霄汉根盘石。露染鹅黄一片秋，枝头簇簇团香雪。不随桃李斗春工，玉缀玲珑荫瑶席。花时供我日日吟，剥啄寻香有来客。一从访道西江游，梦绕吴山怅暌隔。忽忽烟霞十六更，树影健在人非昔。去秋赋归来，喜见旧标格。花繁料料金，叶展重重碧。一樽浓醁酹花神，与尔周旋仍日夕。桂兮桂兮誓将相守不相离，老向山中甘遁迹。
龙虎山早秋
作者：施远恩
朝代：清

上清苑木记深幽，老桂婆娑报早秋。露冷草虫鸣四壁，月明桐叶坠层楼。雷坛树色当窗出，丹井泉香绕石流。林壑寂寥龙虎伏，岩前惟见紫云浮。
和王文老手谈韵
作者：施鋐
朝代：清
体裁：七言绝句

玉局丁丁兴未休，隔垣微听子声幽。金门不召羊玄保，聊与松阴解客愁。
望若耶溪
作者：施鋐
朝代：清
体裁：七言绝句

苧萝山下若耶滨，越女如花貌胜春。一自五湖烟棹去，月明江上有荒津。
书蔡香祖掌教海南杂著后
作者：施钰
朝代：清

三纪梯航作笔谈，姓名知已震安南。炎荒不假文人道，谁著天朝教化覃。诸夷唱和重吾儒，显得君才记事珠。岂但临歧争供帐，更添佳药衬行厨。崔巍隘岭路连天，履险命如一线悬。灌木枯藤群象宅，盘蛇跑虎乏人烟。孔雀朝飞桂树森，鬼门关侧日华沈。辋舆偶憩看铜柱，太息伏波战伐深。取径迂回入粤西，羊城春色目中迷。游魂幸得惊初定，任却木绵百鸟啼。祇有慈闱感念真，鹭门东望黯悽神。归来历尽风涛劫，疑是金刚不坏身。